text:
Johan Sundstein spælir í hesum døgum um heimsmeistarskapið í Dota 2 saman við liðnum hjá sær, OG. Heimsmeistaraskapið hevur heitið The International, og hetta er áttinda ferð tað hevur verið. Á hvørjum árið hava vinningarnir sligið øll eSport met, og hesaferð verður leikt um 163.641.964 DKK. Vinnarin vinnur 72 mió DKK.
Hesu vikuna hevur liðið hjá Johan leikt í Upper bracket, har hava teir vunnið allar sínar dystir, ið merkir, at teir í kvøld skulu spæla í sjálva Grand Final. Tað er fyrstuferð at liðið OG megnar at koma so langt, sjálvt um liðið hevur megnað at kvalifiserað seg fleiri ferðir.
Nakrar vikur áðrenn kappingina sá tað ikki serliga gott út hjá OG, av tí at teir mistu tveir leikarar beint áðrenn teir skuldu leika í Super Major í Kina, ið er kvalifisering til at koma við í heimsmeistaraheitið, The International. Men í evstu løtu fingu teir fatur í tveimum nýggjum spælarum, ið er Ana og Topson. Tað skal tó viðmerkjast, at Topson bert hevur spælt 1 ár professionelt, og tískil var mett, at liði ikki fór at megna at koma langt.
Á liðnum hjá OG eru hesir:
Myndin niðanfyri vísur støðurnar hjá OG ígjøgnum vikuna.
Seinastu dystirnir hjá teimum verða heiðraðir sum nakrir av teimum mest serstaku dystunum nakrantíð,, av tí at OG hava ein serstakan spælistíl í mun til hini liðini, og samstundis hava teir gjørt nøkur serstøk ‘plays’ ið longu eru skrivað niður sum Dota 2 søgu. Eitt av teimum serstaku spølunum var seinasti dysturin hjá OG ímótir LGD, tá støðan var 1-1 og líkt var til, at OG fóru at tapa, gjørdi OG tað ómøguliga.
OG vóru pressaði heilt inni í basanum, har teir høvdu mist øll síni hús og verjitorn. Nærum allir hjá OG doyðu, tá LGD lupu á við øllum monnunum, og LGD royndu beinanvegin at bresta Ancient(Høvuðshúsið), men OG valdi ikki at geva upp, og bardist undirmannaðir ímótir teimum, intil Topson hjá OG gjørdi tað ómøguliga og vendi spælið við at drepa fleiri hjá LGD. Restin er søga, og OG gjørdi alt sítt og runnið inn í basanum hjá LGD og drópu teirra Ancient. Sí brot úr Game 3 her, ið verður kallað “Best ever comeback”:
Samandráttur av dystunum kunnu síggjast her.
Mynd: OG vinna 2-1 á PSG.LGD, og eru sostatt í Grand finals, ið verður leikt í kvøld.
Í kvøld klokkan 22:00 føroyska tíð leika teir um heimsmeistaraskapið, og um hugt verður eftir hvussu OG hava spælt, so er líkt til, at føroyingurin Johan Sundstein saman við liðnum hjá sær, hava góðar møguleikar at fara avstað við heimseistaraheitinum.
Vinningarnir í The International 8 eru hesar:
Nummar 1: 71.874.117 DKK ($11,136,764)
Nummar 2: 25.988.475 DKK ($4,049,732)
Nummar 3: 17.054.938 DKK ($2,657,637)
Nummar 4: 11.369.959 DKK ($1,771,758)
Nummar 5 og 6: 7.309.257 DKK ($1,138,987)
Nummar 7 og 8: 4.060.701 DKK ($632,771)
Nummar 9 til 12: 2.436.417 DKK ($379,662)
Nummar 13 til 16: 812.139 DKK ($126,554)
Nummar 17 og 18: 406.069 DKK ($63,277)
Tilsamans: 163.114.389 DKK ($25,417,789)
Dystirnir síggjast á leinkjinum niðanfyri klokkan 22:00.
https://www.twitch.tv/dota2ti
Watch live video from dota2ti on www.twitch.tv


c: text/html

text:
Nám
Hoyvíksvegur 72
100 Tórshavn
Tlf: +298 755150
Teldupostur: snar@snar.fo
Tann 23. oktober í 2006 gjørdu Kommunusamskipan Føroya og Føroya Kommunufelag øðrumegin og Mentamálaráðið hinumegin samstarvsavtalu um at menna ein føroyskan undirvísingarportal.
Sambært samstarvsavtaluni útvega kommunurnar í kommunufelagskapunum og Mentamálaráðið fígging til undirvísingarportalin, sum Føroya Skúlabókagrunnur skuldi menna og reka. Føroya Skúlabókagrunnur setti eitt portaltoymi at arbeiða við menningini av Snar.
Ein verkætlanarbólkur var fyrstu árini við í arbeiðinum at menna Snar. Í hesum bólkinum vóru umboð fyri Fróðskaparsetrið, KT-depilin og LMS. Harafturat var ein tilvísingarbólkur mannaður við fólki úr skúlaverkinum, serliga lærarum. Hesin bólkur var kunnaður um arbeiðið og kom samstundis við góðum hugskotum til bygnað og innihald.
Snar kom fyrstu ferð alment út 19. mars í 2009. Á sumri 2010 vóru Føroya Skúlabókagrunnur, LMS og KT-depilin lagdir saman í nýggjan stovn, nevndur Nám. Síðan hevur Nám havt ábyrgdina av undirvísingarportalinum. 10. februar 2014 kom Snar út í nýggjari útgávu. Størsta broyting er nýggi bygnaðurin, har tilfarið verður skipað eftir námsætlanini.

robotstxt: allowed

filter: keep


text:
Sjálvandi verða tey lágløntu taparar
12. oktober 2021
Aksel V. Johannesen roynir í einum lesarabrævi at vísa tí aftur, sum eg skrivaði um uppskotið hjá Javnaðarflokkinum um ein almennan lønarstiga.
Mín pástandur er, at um tú hækkar lønina hjá einum fakbólki í mun til aðrar fakbólkar, so merkir tað, at hinir fakbólkarnir verða trýstir niður í mun til tann sum fer upp. Soleiðis er veruleikin nú einaferð, og tað fær hvørki Aksel V. Johannesen ella nakar annar gjørt nakað við. Skalt tú skera eina køku í fleiri bitar, so verður samlaða nøgdin ongantíð størri enn upprunaliga køkan. Blívur eitt stykki størri, so má okkurt annað stykki blíva minni.
Javnaðarflokkurin hevur lagt uppskot fyri tingið um at gera ein almennan lønarstiga, har útbúgving og ábyrgd skulu telja meira, tá lønin verður ásett. Tað kann ikki merkja annað enn, at ófaklærdir løntakarar við ongari serligari ábyrgd, skulu lutfalsliga niður í løn - kanska ikki niður í krónum og oyrum, men lutfalsliga niður samanborið við tey sum skulu upp.
Vit tosa ikki um sáttmálalønina, tí tað er ein samráðingarspurningur. Her tosa vit bara um, hvussu samlaði lønarposin skal býtast ímillum lønarbólkarnar - akkurát sum tá køkan verður skorin.
Aksel sigur, at landsstýrið kann sum arbeiðsgevari bara lyfta almenn starvsfólk upp í løn, og tí kunnu tey ófaklærdu á privata arbeiðsmarknaðinum til dømis fáa skattalætta.
- Jú men hvat er tá vunnið? Í viðmerkingunum til uppskotið hjá Javnaðarflokkinum stendur, at ein nýggj lønartalva kann vera við til at tryggja, at størri samanhangur verður millum útbúgvingarlongd og løn. Men um eisini tey við ongari útbúgving skulu hava meira eftir, so kámar tað burtur aftur samanhangin millum útbúgvingarlongd og løn.
Um vit halda tað vera rætt at geva fólki við longri útbúgvingum meira í løn, so kunnu vit altíð gera tað. Men tað má so merkja, at tey við styttri ella ongar útbúgving fáa minni í lønarhækkan, og tí mugu vit velja, hvønn av hesum møguleikunum vit vilja hava. Har ber ikki til at velja báðar møguleikarnar.
Eg haldi at Aksel er í so smartur, tá hann skrivar, at Javnaðarflokkurin hugsar í loysnum og ikki lesarabrøvum, og so kryddar hann eisini kjakið við eitt sindur av “makrelguffi”, fyri líkasum at flyta tankarnar hjá lesarunum yvir á okkurt annað. Men tað broytir bara ikki tann veruleikan, at skal onkur lyftast lutfalsliga upp í mun til onnur, so má onkur annar lutfalsliga niður, og taparin verður tann ófaklærdi.
Helgi Abrahamsen
løgtingsmaður fyri Sambandsflokkin
RN
Aftur


text:
Regin Dahl
Regin Dahl er føddur í Sandagerði í Havn 5. november 1918, deyður 29. mars 2007 í Keypmannahavn. Hann var føroyskt skald og tónaskald. Regin var sonur Jákup Dahl, próvst. Lívsstarv hansara var hjá danska forlagnum Gyldendal sum forlagsráðgevi. Dahl fekk Mentanarvirðisløn M. A. Jacobsens bæði í 1973 og í 1979. Hann er eisini kendur í Føroyum fyri at hava endurnýggjað føroyskan tónleik. Tá hann fylti áttati í 1998 fekk hann Mentanarvirðisløn Landsins. Hetta var fyrstu ferð hendan virðisløn var givin.
Hann var estetikari, yrkjari, tónleikari, týðari og mangt annað. Hann var kendur í Danmark fyri at týða yrkjaran Baudelaire til danskt.
Lívssøga[rætta | rætta wikitekst]
Regin las fagrar bókmentir og norrønt í Keypmannahavn. Tá hann var átjan ára gamal gav hann út fyrsta yrkingasavnið "í útlegd". Hann yrkti her um útlegdina, ið er eitt afturvendandi tema í hansara skaldskapi, mest tí hann alt lívið var útiseti. Fyrstu yrkingarnar komu í Varðan í 1936. Eftir hetta skrivaði hann átta søvn. Regin kom at endurnýggja føroyska yrking. Heitini til søvnini eru egin og sýna málsligt tilvit, so sum "Beltisgyrði", ið er bandið, sum bakkamenn hava um miðjuna at heingja fuglin í, "Gongubitar", ið eru bitar, ið menn høvdu við sær í hagan, t.d. á fjalli, "Eftirtorv", ið er torv, sum sløðist eftir á heiðini.
Heiður[rætta | rætta wikitekst]
- 1973 - Fekk Mentanarvirðisløn M. A. Jacobsens fyri fagurbókmentir
- 1979 - Fekk Mentanarvirðisløn M. A. Jacobsens fyri fagurbókmentir
- 1998 - Fekk Mentanarvirðisløn Landsins
Útgivið[rætta | rætta wikitekst]
- 1937 - Í útlegd (yrkingar)
- 1944 - Tokkaljóð (yrkingar)
- 1944 - Leysasøkk hittinorð
- 1949 - Beltisgyrði (yrkingar)
- 1955 - Óttukvæði (yrkingar)
- 1965 - Gongubitar (yrkingar)
- 1969 - Sneisaboð
- 1978 - Orðakumlar/Ordkumler (yrkingar)
- 1978 - Tríkirni (yrkingar)
- 1981 - Eftirtorv (yrkingar)
- 1985 - Rekagrót (yrkingar)
- 1988 - Elliskekar, einbýlisljóð (yrkingar)
- 1993 - Vit ið aftaná koma. Strøttlingar
- 2000 - Smámunir (yrkingar)
Savnað og skipað[rætta | rætta wikitekst]
- Barnasongbók, 1943
- Gevið brøður, 1944
- Sólin og Sóljan, 1948
- Veitslugávan, 1964
Útgávur við løgum[rætta | rætta wikitekst]
- 16 sjómansrímur eftir H.A. Djurhuus, 1993
- 36 løg til føroyskar sangir, 1993
Plátuútgávur[rætta | rætta wikitekst]
- Lukkurímur og fagnarljóð, 1972
- Barnarímur hjá Hans A. Djurhuus, 1974
- 4 vísur, 1976 [1]
Keldur[rætta | rætta wikitekst]
Ávísingar úteftir[rætta | rætta wikitekst]
- Nordic-Litterature.org, A touch of ragnarok and gimle, By Hanus Kamban


text:
Guðstænasta
Gudstænasta verður hildin hvønn sunnu- og heiligdag í næstan øllum kirkjum í landinum. Gamla kirkjutíðin var kl. 12; tó man tað vera langt síðani, at fólk í Havn og kanska aðrastaðni við fóru í kirkju kl. 11. Seinnu árini eru fólk farin at skifta kirkjutíðir, so farið verður í kirkju kl. 12 um veturin og kl. 11 um summarið.
Gudstænastan fer fram á sama hátt um alt landið; bønirnar og tekstirnir, ið lisnir verða, eru teir somu, og sálambókin verður nýtt í øllum kirkjum. Hetta ger, at fólk kenna gudstænastuna aftur, hvar tey enn eru í kirkju, og føla seg heima. Gamalt var, at fólkið reistist, hvørja ferð tekstir úr Halgubók vórðu lisnir.
Á nógvum støðum verða nú av og á hildnar barna- og familjugudstænastur. Familjugudstænasturnar líkjast vanligu gudstænastuni, men sálmarnir, ið sungnir verða, og prædikan verða lagað so, at børnini skilja sum mest av tí, ið fer fram í gudstænastuni.


text:
Orðtøk Sálomons, kapittul 27
Framhald av fjórða savni
v1
Rósa tær ikki av morgindeginum, tí at tú veitst ikki, hvat dagurin ber í fangi sínum.
v2
Lat ein annan tær rósa og ikki tín egna munn, ein fremmandan og ikki tínar egnu varrar.
v3
Steinur er tungur, og sandur vegur nógv, men dáragremja er tyngri enn bæði.
v4
Yvrin leikar óð, og vreiðin skolar, men hvør kann standast móti øvund?
v5
Betri er opinber atfinning enn kærleiki, sum heldur seg fjaldan.
v6
Væl meint eru sløg av vinahond, og mangir eru óvinar kossir.
v7
Mettur maður havnar hunangi, men svongum manni tykir alt beiskt søtt.
v8
Eins og fuglur, sum er rýmdur av reiðri sínum, so er maður, sum er farin av húsum sínum.
v9
Olja og roykilsi gleða hjartað, so eru vinarorð sæl frá ráðvísari sál.
v10
Slepp ikki vini tínum ella vini faðirs tíns, og far ikki inn í hús bróður tíns á neyðardegi tínum; betri er ein granni í nánd enn ein bróðir í fjarlegd.
v11
Ver tú vísur, sonur mín, og gleð hjarta mítt, so at eg kann svara honum, sum háðar meg.
v12
Vitur maður sær vandan og fjalir seg, men fákunnir halda á og mega bøta afturfyri.
v13
Tak klæðini av honum, tí at hann hevur gingið í veður fyri annan, og panta hann fyri fremmanda konu.
v14
Honum, sum harðmæltur vælsignar næsta sín snimma á morgni, honum skal tað verða roknað sum ein banning.
v15
Takdropin, sum ein regndag dryppar uttan íhald, og klandursom kona – tey líkjast hvørt øðrum.
v16
Tann, sum steðgar henni, kundi steðgað vindinum og hildið olju í síni høgru hond.
v17
Jarn brýnir jarn, og maður brýnir mann.
v18
Tann, sum røktar eitt fikutræ, fær fruktina av tí at eta, tann, sum røkir harra sín, skal fáa heiður.
v19
Eins og andlit horvir móti andliti í vatni, soleiðis mannahjarta móti mannahjarta.
v20
Helheimur og avgrundin mettast ikki, og mannaeygu mettast ikki.
v21
Bráðpannan er til silvurið og ovnurin til gullið, og maður verður dømdur eftir ágiti sínum.
v22
Um tú stoytti dáran í einum mortara við einum stoytara saman við grýnum, so mundi tó ikki fávitskan vikið frá honum.
v23
Hav tú góða greiðu á, hvussu seyðir tínir eru littir, og ber umsorgan fyri búskapi tínum.
v24
Tí at ríkdómur varar ikki allar ævir, og heldur ikki ein krúna ætt eftir ætt.
v25
Er hoyggið undangingið, og gróðurin sprettur, og fjallagrasið er samanborið,
v26
tá hevur tú lomb til klæði og havrar til at keypa tær jørð fyri
v27
og nóg nógva geitarmjólk til føðslu hjá tær, til føðslu hjá húsi tínum, til lívsuppihalds hjá ternum tínum.


text:
Móðurmálsdagin, 25. mars í 2019, eru 200 ár liðin, síðan faðirin at skriftmálinum, V. U. Hammershaimb, varð borin í heim. Tað er í hesum sambandi at Snar hevur gjørt hesa temasíðu um Hammershaimb.
Temasíðan er fyrst og fremst til hádeild fólkaskúlans í móðurmálsundirvísing og søgu.
Tvær standmyndir eru til minnis um Hammershaimb. Onnur er í Sandavági. Har stendur eitt ørindi úr Regin Smiði at lesa: "Ormurin er skriðin av gullinum / Tað man frættast víða / Sjúrður setist á Granar bak / Hann býr seg til at ríða."
Á standmyndini í Havn, sum Janus Kamban hevur gjørt, stendur at lesa: "1846 legði V.U. Hammershaimb lunnar undir móðurmál okkara".
Móðurmálsdagin fara Málráðið og Føroyamálsdeildin á Fróðskaparsetri Føroya at skipa fyri hátíðarhaldi til heiðurs og minnis um Hammershaimb. Ein vísindaligur partur verður í Kongshøll í Sjóvinnuhúsinum á vestaru bryggju í Havn, har føroyskir og útlendskir fyrilesarar luttaka. Um kvøldið verður skipað fyri almennari kvøldsetu á Reinsarínum í miðbýnum í Havn við sangi, tónleiki og upplestri.
Tiltøk eru eisini í Sandavági og á Nesi.
Okkurt árið hava Móðurmálsvirðislønir eisini verið handaðar henda sama dag.
Í bókini Føroysk søga 1 (NÁM 2017) skrivar Jóan Pauli Joensen um tíðarskeiðið 1750-1914 í føroyskari søgu. Millum evnini, ið verða viðgjørd eru Vágsbotnshandilin, Nólsoyar Páll, gamla bygdasamfelagið í 19. øld, fríhandil, samfelagsbroytingar síðst í 19. øld og tjóðskaparlig veking. Jóan Pauli Joensen er Dr. Phil, Fil. Dr., professari í siðsøgu. Ole Wich hevur teknað og savnað inn myndir til bókina. Bergur Rasmussen, lærari, hevur skriva læraravegleiðingina og gjørt uppgávur til tilfarið. Sigfríður Sólsker hevur ritstjórnað og savnað inn filmar til bókina.
Hammershaimb, Venceslaus Ulricus (1819-1909)
Fyrstu ferð, vit sóu skriftmál Hammershaimbs á prenti, var í danska tíðarritinum Annaler for nordisk Oldkyndighed og Historie.
Hetta var í 1846. Høvdu vit ikki í tøkum tíma fingið eitt skriftmál, tosaðu vit neyvan føroyskt í Føroyum í dag.
Sólvá Jónsdóttir, námsráðgevi í Námi, greiðir frá.
Sjónvarpssending í Kringvarpi Føroya
O, móðurmál er heitið á trimum sjónvarpssendingum, sum Suni Merkistein og Hans Petur Hansen gjørdu í Kringvarpinum í 2016. Sendirøðin lýsir søguna um føroyska skriftmálið frá upphavi til dagin í dag.
Málráðið hevur á heimasíðuni eina síðu um móðurmálsdagin. Næmingarnir skulu lesa tekstin og svara spurningunum.
Í Vestmanna skúla verður nógv gjørt burtur úr 200 ára føðingardegnum hjá V.U. Hammershaimb.
Jonhard Mikkelsen, Hans Tórgarð og verkstovur eru millum spennandi punktini á skránni,
Tá ferðafólk koma til Føroya, vilja tey síggja okkurt sjáldsamt. Í Sandavági er ein standmynd av V.U. Hammershaimb.
Tí hevur Visit Faroe Islands skrivað ein enskan tekst til tey ferðandi:
Henda útgáva av Frøði er burturav um V.U. Hammershaimb. Hammershaimb, sum hann vanliga verður nevndur, er kendur við ta regluskipaðu stavseting, sum nútíðarføroyskt mál hevur, og hann hevur haraftrat staðið fyri týðandi arbeiðum, sum hava havt stóran mentanarligan og málsligan týdning fyri føroyskt síðan hansara dagar.
Tíðarritið Frøði kemur út í sambandi við 200 ára dag Hammershaimbs og fæst samstundis í leysasølu. Snar hevur fingið loyvi at endurgeva eina av greinunum, sum Kim Simonsen hevur skrivað um Hammershaimb í hesi útgávu av Frøði. Yvirskriftin er ”Frá V.U. Hammershaimb til Brøðurnar Grimm”.
Heima í Havn verður býlingurin í Gongini mitt í Havn nevndur, har sum matstovurnar Áarstova, Fútastova, Barbara Fish House og Ræst eru í dag.
Upprunanavnið á seinast nevndu matstovuni, Ræst, er Nýggjastova. Í hesum húsum vaks Hammershaimb upp. Hóast húsini í dag eru matstova, eru tey varðveitt, so til dømis veggflísar úr brendum leiri enn síggjast í upprunalíki.
Hesar flísar eru niðurlendskar og stava frá 1600-talinum. Flísarnar eru á vegginum við kakkelovnin og kaminuna. Tí verða flísarnar nevndar kakklar.


text:
Almenni bygdaráðsfundurin í dag, 26. apríl, er útsettur til kl. 20 í kvøld.
- Tofta skúli, 1958-bygningurin skal klæðast
- Løðistøðir á Toftum
- LUTAÍBÚÐAFELAGIÐ Á KNEYSUM STOVNAÐ
- Raðhús við Høganesvegin
- Nú ber til at lesa samtyktirnar frá bygdaráðsfundinum 28.06.2021
- Drotningin vitjar Nes kommunu
- Borgastjórin setti Fótbóltsskúlan á Svangaskarði í morgun
- Niclas Johannesen helt røðu
- Taka ikki ímóti børnum mánadagin 14. juni
- Summarkvøld við Toftavatn
- Týnið skøruna – vit mugu hjálpast at !
- Endurnýtsluvirkið stongt Grundlógardagin
- Ársroknskapurin 2020
- Almenn hoyring – Broyting av byggisamtyktum
- Nú ber til at lesa samtyktirnar frá bygdaráðsfundinum 31.05.2021
- Elsbet Ellingsgaard Magnussen sett sum kommunuskrivari
- Nýtt integrasjónstilboð á Útlendingastovuni
- Frítíðarskúlin søkir eftir námsfrøðingum
- STARVSLÝSING: LÆRARAR OG NÁMSFRØÐILIGIR STUÐLAR TIL TOFTA SKÚLA
- Barnagarðurin á Svangaskarði søkir eftir reingerðarfólki
- Broytingar í innsavningini eftir hvítusunnu
- Bindiklubbur – við ella uttan stokkar – fyri tilfluttar kvinnur í Nes kommunu
- Børnini fáa “Píka7” ókeypis
- Vaktarskifti í Barnaverndini við Skálafjørðin
- Hugnaløta á Vesturskin mikudagin kl. 16.00


text:
Sunnukvøldið andaðist Hákun Jacobsen, skipari, 75 ára gamal. Í samband við móttøkuna av Jógvan I við Toftagjógv í gjár, var tøgn eina løtu, har Hákun bleiv mintur við tøkk og virðing.
Hákun Jacobsen var sonur Mathias Jacobsen, reiðara og handilsmann av Toftum og Annu Malenu, ættað úr Klaksvík. Hákun giftist við Elsu Danielsen, f. Jacobsen, ættað av Roykheyggi í Saltnesi.
Hákun fór til skips við Elsu í 1959 og sigldi í nøkur ár sum motormaður og bestimaður. Hákun tók skiparaprógv í 1964 og førdi í nógv ár línuskipið Jógvan Norði, sum brøðurnir Hákun og Jógvan Jacobsen áttu. Jógvan Norði sakk í 2003.
Brøðurnir keyptu nýtt skip og frá 2005 førdi Hákun tann nýggja Jógvan Norði, sum bleiv seldur í 2007 og fekk navnið Kambur.
Jarðarferðin hjá Hákun verður úr Fríðrikskirkjuni, fríggjadagin kl. 13.00.


text:
Góðu svimjifeløg
Um nakar skuldi ivast, so taka vit í Svimjisambandi Føroya sjálvsagt fult undir við tilmæli ÍSF um at steðga við øllum ítróttarvirksemi í fyribils tvær vikur, sum lýst á heimasíðum ÍSF og SSF:
- https://isf.fo/isf-maelir-til-at-stedga-ollum-itrottavirksemi-i-tvaer-vikur/
- http://www.ssf.fo/2020/03/12/isf-maelir-til-at-stedga-ollum-itrottavirksemi-i-tvaer-vikur/
Tað vil siga eingin venjing, eingin kapping og ongi tiltøk annars har menniskju møtast, óansæð aldursbólk ella støði.
Hetta er ein sera trupul støða fyri okkara íðkarar, sum í langa tíð hava vant miðvíst og hart, fyri síðani soleiðis at verða slept uppá fjall.
Og hetta er stressandi fyri eisini okkum venjarar og leiðarar, ið hava brúkt tíð og orku uppá hesi mongu, fyri nú at standa við ongum.
Svimjisambandið kann tó illa annað enn at fylgja teimum tilmælum sum myndugleikar og ÍSF koma við, og so má ítrótturin koma í aðru ella triðju rekkju.
Í løtuni er óvist hvussu verður við teimum stevnum sum vit miða ímóti í summar, so sum EM í Budapest, EJM í Aberdeen, NMU í Kaunas umframt okkara egnu ABMS og FM á langgeil.
Hartil er tað støðan við avlýsing av Danish Open, har danir nú royna at finna eina loysn til í seinasta lagi nú hósdagin hin 19. mars, til hvussu ein nú kann kvalifisera seg til OL í Tokyo.
Vit í SSF hava gjørt vart við okkum, at minna á okkara svimjarar, við uppskoti at kanska FM á langgeil kann verða okkara OL-úttøkustevna. Danir hava svarað, at teir hugsa um eisini okkum.
Haldið fast – Um ikki annað, so eru vit saman um hetta.
Við svimjikvøðu
Starvsnevnd SSF


text:
Fyri at arbeiðsfólkini í býnum, skulu hava møguleikan at fáa fatur á leskiliga grillmatinum hjá Grillini hjá Símun – Maverick, áðrenn tey fara heim frá arbeiðið, hava vit avgjørt at broyta upplatingartíðirnar, har vit lata upp ein tíma fyrr, nevnliga klokkan 17.00 og lata aftur kl. 23.00.
Grillin hjá Símun er kend fyri teir saftigu kyllingarnir & Chips og so gera vit eisini búffarnir á steikiplátu ístaðinfyri í fryturini. Toast eru heimagjørdir og teir selja vit nógvar av.
Ynskja tit at bestilla via telefon, ring 454570.
SáH


text:
Tíðindi, Uppskriftir
Skeljadýrsalat við krabbahalum, laksi og rækjum
Tilfar
- 1/2 buntið av grønum aspargus
- Eitt sindur av olivinolju
- 150 gr. av krabbahalum í laka ella tiðnaðir
- 150 gr. av royktum laksi
- 150 gr. av rækjum. Helst stórar
- 1 sitrón. Helst vistfrøðilig, tí skalið skal brúkast
- 4 bløð av hjartasalati
- 10 mandlur
- 1 dl. av súrróma
- 1 dl. av royktum osti
- Ein neva av sýrusmæru
- 2 egg
Soleiðis gert tú
Kóka eggini í 6 minuttir, tey skulu vera bleyttkókakð. Eru eggini smá, er nóg mikið at kóka tey í 5 minuttir.
Lat eitt sindur av olivinolju á heita pannu.
Sker báðar endarnar av aspargusunum og steik tey á pannuni til tey hava fingið gyltan lit.
Koyr krabbahalarnar á pannuna og hita teir ígjøgnum í nakrar minuttir.
Legg flísar av laksinum á borðiskin, tú fert at borðreiða salatið á.
Rív eitt sindur av sitrónskali oman yvir laksin. Legg síðan bløðini av hjartasalatinum oman á laksin.
Breið stokt aspargus, krabbahalar, rækjur og hakkaðar mandlur út yvir salatið.
Rør ein dressing av roykta ostinum og súrrómanum og legg hann út yvir salatið.
Til seinast leggur tú bleyttkókað egg og sýrusmæru oman á rættin.
Borðreið við snerktum breyði afturvið.
Comments are closed


text:
Bú- og Heimatænastan í Suðuroy hevur útarbeitt og sett í verk eitt virðisgrundarlag fyri stovnin við heitinum
Í tryggum hondum
Arbeiði byrjaði í januar 2017, tá øll starvsfólkini hjá BHS blivu kunnað um ætlanina og biðin um at geva teirra íkast til eitt virðisgrundarlag. Frá hvørjum arbeiðsstaði blivu so vald nøkur starvsfólk í ein arbeiðsbólk, sum arbeiddi víðari við uppskotunum, ið komu inn frá starvsfólkunum.
Arbeitt bleiv so við at seta orð á kjarnuvirðini fyri:
Síðan bleiv tilfarið frá arbeiðsbólkinum samanskrivað.
Á einum felags fundi 8. november 2017, ið bleiv hildin fyri starvfólkunum og stýrislimunum hjá BHS saman við bý- bygdaráslimunum í Suðuroy, bleiv endaliga virðisgrundarlagið hjá Bú- og Heimatænastuni lagt fram og síðan sett í verk.
Endamálið við virðisgrundarlagnum er, at Bú- og Heimatænastan í Suðuroy veitir bestu tænastu fyri búfólkini, borgaran og starvsfólkini og skipar so fyri, at øll, ið hava tilknýti til BHS, fáa eina so professionella, fyrikomandi og javnsetta tænastu sum gjørligt.
Virðisgrundarlagið er soljóðandi:
Í TRYGGUM HONDUM
Við nærlagni og nærveru tryggja vit borgaranum fyribyrgjan, umsorgan og røkt út frá tørvinum hjá tí einstaka


text:
SeapiX seminar
Innbjóðing
til SeapiX Seminar.
Vikmar ynskir at bjóðar
áhugaðum til seminar í SeapiX
Umboð fyri iXBlue vijtar Vikmar, og í hesum sambandið
verður skipa fyri seminar í SeapiX (multibeam ekkólodd) og SeaXpert (plottari)
SeapiX er eitt tað mest
framkomna multibeam ekkólodd, til fiskiskip, sum er á marknaðinum.
Fyrst SeapiX um okkara
leiðir, var installera umborð á Norðborg í summar, og hevur Norðborg brúkt
SeapiX til makrel fiskaríði í summar við sera góðum royndum, og hevur tað
eisini víst seg at síggja sera gott makrel tá han er spjaddur.
SeapiX er ikki nakað
vanligt multibeam ekkólodd og kann tí ikki rættuliga samanberast við onnur
multibeam ekkólodd.
IXBlue kallar hetta
nýggja ekkólodd 3D Sonar, tí við SeapiX ber til at fáa víst / plotta fisk baði
í 2D og 3D.
Botnurin hevur heili
64x64 elementir á 1,6 x 1,6 grad sum kunnu stýrast elektroniskt og harvið geva
eina mynd upp til 120 stig aftur/fram og til síðurnar og við einum upploysningi
uppá heili 4cm.
SeapiX er eisini ein
sera framkomin plottari (SeaXpert) sum hevur allar hentleikar og kann t.d.
eisini knítast til ES60/70 Ekkólodd, vísa Trol í 2D/3D.
ECDIS
Baði
SeapiX og SeaXpert hava júst fyngið ECDIS góðkenning, sum fyrsti fiskarí
plottari og ekkólodd í heiminum.
Henda ECDIS góðkenning
gevur fantastiskar møguleikar fyri fiskiskip sum hava krav ella ynskja at fáa
sær ECDIS, tí við hesu góðkenning kann brúkarin brúka eina og somu skipan til
navigatión og fiskarí og er tí ikki neyðugt við eyðka ECDIS skipan.
Seminar
Hetta seminar er ætla øllum
sum ynskja at vita meir um SeapiX og SeaXpert.
Seminari byrjar kl 8:30
og varar til uml kl 17
Í seminarinum verður
gjøgnumgongd av skipanina, brúkara funktiónir, møguleikar við multibeam,
framvísning av data frá makrel fiskarí í summar og frá øðrum skipum,
samanbering aðrar skipanir, útbyggingar møguleikar til t.d. ECDIS, Trol,
ES60/70.
Eisini verður komin inn
á nýggjar funktiónir/møguleikar sum eru á veg.
Luttakarnir fáa eisini
møguleika at royna SeapiX við vi verðiligum data.
Seminari verður tann
27/11-2013 og møguliga eisini tann 28/11-2013
Boðast skal frá luttøku
við at senda Email til info@vikmar.fo ella jan@vikmar.fo tilber eisini at boða frá luttøku
við at ringja til Vikmar á 612182.
Tað hevði glett okkum at sæð tykkum ella umboð fyri tykkara skip til hetta seminar.
Vinarliga
Vikmar
[youtube=http://www.youtube.com/watch?v=6g5CEBtBLg0]
[youtube=http://www.youtube.com/watch?v=Ep_r6CcVJOw]
[youtube=http://www.youtube.com/watch?v=gZaDr84hENE]


text:
10 nýggjar íbúðir á Óðinshædd í TórshavnDagfest 03-11-2020
Nú er klárt at flyta inn í tær fyrstu 10 íbúðirnar á Óðinshædd ll.
Seks av íbúðunum eru 85 m2 til støddar brutto og fýra eru 42 m2.
Íbúðirnar lúka øll nútímans krøv til bústaðabygging og verða hitaðar við jarðhita. Inniluftin verður tryggjað við ventilatiónsskipan.
Parkeringsviðurskiftini eru góð.
Íbúðirnar eru í friðarligum og barnavinarligum umhvørvi. Tað er ikki langt í skúla og barnagarð. Stutt er til handils og til bussamband.
Tað er Húsavarðartænastan sum byggir íbúðirnar. Ætlanin er at byggja íalt 70 íbúðir. Næsta byggistig er farið í gongd, har 40 íbúðir verða bygdar. Eftir ætlanini skulu hesar verða klárar at flyta inn í á vári 2022.
Samb. leigulógini hevur Almannaverkið ávisingarrætt til 5. hvørja íbúð hjá Bústøðum, og gevur hetta Almannaverkinum 2 íbúðir, meðan hinar 8 verða tillutaðar gjøgnum bíðilistan hjá Bústaðir.
Fyrstu leigararnir flyta inn á Óðinshædd II tann 15. novembur 2020.


text:
Umboð fyri FarGen hava hesa vikuna luttikið á Nordic Biobank Forum 2020, sum Ílegusavnið skipaði fyri.
Fakfólk frá biobankum úr Finnlandi, Svøríki, Noregi og Danmark vitjaðu í sambandi við ráðstevnuna, sum varð hildin fyri níggindu ferð.
Nordic Biobank Forum er eitt netverksforum har starvsfólk í norðurlendskum biobankum hittast og viðgera aktuell evni innan biobankavirksemi. Ílegusavnið er við í hesum foruminum fyri at tryggja, at okkara virksemið er á hædd við tað í grannalondum okkara.
Guðrið Andorsdóttir, stjóri í Ílegusavninum, bjóðaði vælkomin og greiddi frá um Ílegusavnið. Pál Weihe, professari, sum hevur verið við frá byrjan í sambandi við biobankavirksemi í Føroyum, setti tiltakið og hugleiddi um gongdina í Føroyum frá 1990 til 2016, tá ið verkætlanin FarGen hjá Ílegusavninum fór í gongd.
Evnið, sum hevði størsta áhugan í ár, var akkreditering og sertifisering, og luttakarnir skiftu orð um royndir á hesum økinum. ISO-20387, sum er ein standardur fyri biobankar, fekk serliga nógva umrøðu.
Tað hava verið tveir góðir dagar, og tað er gott at hitta fakfólk úr okkara grannalondum. Hetta forumið gevur okkum møguleika at netverka og leggur lunnar undir møgulig samstørv. Tað er mennandi at hoyra um royndirnar hjá hinum biobankunum, og tað er góð vegleiðing hjá Ílegusavninum, sum eisini hevur sett sær sum mál at fylgja ISO-20387-standardinum.


text:
Sjóvar kommuna
Sjóvar kommuna, kommuna í Føroyum. Sjóvar kommuna fevnir um bygdirnar Strendur, Innan Glyvur, Kolbanargjógv, Morskranes og Selatrað. Í kommununi búgva 1.043 fólk (48 % konufólk), harav 817 á Strondum (jan. 2005).
Tann gamla Sjóvar sókn fevndi um bygdirnar Selatrað, Strendur, Skála og Skálafjørð. Av hesum bygdum er Skálafjørður tann yngsta. Hon er bygd onkuntíð í 1600-árunum. Fyri stívliga 100 árum síðan komu niðursetubygdirnar Morskranes og Innan Glyvur afturat. Tann nýggjasta niðursetubygdin er Kolbanargjógv sum kom fyri góðum 60 árum síðan.
Navnið Sjóvar sókn kemur av býlinginum við Sjógv á Strondum, tí har stendur kirkjan sum nú er, og har hava kirkjur undan hesari staðið í fleiri hundrað ár so langt aftur, sum søguligar keldur røkka. Kirkjan við Sjógv var einasta kirkjan í sóknini heilt upp til okkara tíð. Kirkjan sum nú er, varð bygd í 1834. Á Selatrað kom kirkja í 1927, og á Skála í 1940. Hvussu gomul Sjóvar sókn og Strendur eru vita vit ikki, menn vilja verða við at vit skullu í hvussu so er aftur í 15. øld.
1. januar 1952 fór Sjóvar sókn í tvíningar, og Skála og Skálafjørður fóru burturúr og gjørdust sjálvstøðug kommuna við heitinum "Skála kommuna". Sjóvar sókn varðveitti sítt gamla navn eftir sundurbýtið, nú við bygdunum Innan Glyvur, Strendur, Kolbanargjógv, Morskranes og Selatrað.
Til kommununa hoyra uml. 70 merkur í jørð. Á Strondum eru 19 7/8 mk.ogn og 20 1/4 mk. landsjørð. Á Selatrað eru 8 merkur ogn og 22 merkur landsjørð.


text:
Í gjár undirskrivaðu Rúni Petersen, stjóri í JHR og Jóhannus Danielsen, borgarstjóri í Nes kommunu undir arbeiðstakarasáttmála viðv. útstykking undir Høganesi.
Verkætlanin umfatar gerð av 350 m av asfalteraðum vegi við gongubreyt, íroknað klokk- og spillvatnsleiðingar og gøtuljós. Fram við vegnum er pláss fyri 11 grundstykkjum. Arbeiðið byrjar í sept. 2019 og skal verða liðugt í apríl 2020.
9 arbeiðstakarar vóru bodnir at bjóða, og 4 lótu tilboð inn. Teknistovan Gøta hevur staðið fyri projektering og útbjóðing.
Eftir gjøgnumgongd av tilboðunum og tilmæli frá Teknistovuni Gøta, bleiv tikið av lægsta tilboðnum frá JHR uppá kr. 3.728.780.


text:
Fyrsta Mósebók, kapittul 20
Ábraham og Sára í Gerar
v1
Ábraham flutti nú haðan suður í landið og settist niður millum Kádesj og Sjúr og búði sum útiseti í Gerar.
v2
Men av tí at Ábraham hevði sagt, at Sára var systir hansara, sendi Ábimelek, kongurin av Gerar, boð eftir Sáru og tók hana til sín.
v3
Tá kom Guð í dreymi til Ábimeleks um náttina og segði við hann: «Sí, tú skalt doyggja vegna ta konu, ið tú hevur tikið, tí hon er kona annars mans!»
v4
Men Ábimelek hevði ikki verið henni nær; og hann mælti: «Harri, ætlar tú eisini at týna sakleysar menn?
v5
Segði hann ikki fyri mær, at hon var systir hansara? Og sjálv segði hon, at hann var bróðir hennara. Við sakleysum hjarta og reinum hondum havi eg gjørt hetta.»
v6
Tá segði Guð við hann í dreymi: «Víst veit eg, at tú gjørdi hetta í sakloysi hjarta tíns, og eg havi eisini varðveitt teg frá at synda móti mær; tessvegna loyvdi eg tær ikki at nerta hana.
v7
Men fá nú manninum konu sína aftur, tí at hann er profetur og kann biðja fyri tær, so at tú mást vera á lívi; men sendir tú hana ikki aftur, tá skalt tú vita, at deyðin er tær og øllum tínum vísur!»
v8
Snimma morgunin eftir fór Ábimelek upp og rópaði til sín allar menn sínar; og tá ið hann greindi teimum frá hesum tilburðum, vórðu teir ógvuliga óttafullir.
v9
Og Ábimelek rópaði Ábraham til sín og segði við hann: «Hví gjørdi tú okkum hetta? Hvat ilt havi eg gjørt tær, at tú leiddi tílíka synd yvir meg og ríki mítt? Tú hevur gjørt ímóti mær slíkt, sum ikki eigur at verða gjørt!»
v10
Og Ábimelek segði við Ábraham: «Hvat var ætlan tín við at gera hetta?»
v11
Ábraham svaraði: «Eg hugsaði sum so: Her man eingin gudsótti vera; tí munnu teir fara at drepa meg vegna konu mínar.
v12
Men annars er hon kortini systir mín, tí hon er dóttir faðirs míns, tó ikki dóttir móður mínar, og tí kundi hon verða gift mær.
v13
Men tá ið Guð læt meg reika um fjart frá húsi faðirs míns, segði eg við hana: «Hesa góðvild mást tú sýna mær: allar staðir, hagar vit koma, mást tú siga, at eg eri bróðir tín.» »
v14
Síðan tók Ábimelek smalur og stórdýr, trælir og trælkvendi og gav Ábrahami og fekk honum aftur Sáru, konu hansara.
v15
Og Ábimelek segði við hann: «Sí, land mítt stendur tær í boði; set teg niður, hvar tær líkar best!»
v16
Og við Sáru segði hann: «Nú gevi eg bróður tínum túsund siklar í silvuri; tað skal verða tær viðurgjald fyri alt, sum tær hevur verið fyri; og tú skalt í øllum lutum verða sakarleys!»
v17
Tá bað Ábraham til Guðs, og Guð grøddi Ábimelek og konu hansara og hjákonur hansara, so at tær fingu børn.
v18
Tí at Harrin hevði lokað aftur fyri hvørjum móðurlívi í húsi Ábimeleks vegna Sáru, konu Ábrahams.


text:
Skrivar tú trygging verður eisini leitað eftir øðrum endingum av orðinum sum t.d. tryggingar og tryggingarvirksemi.
Skrivar tú ?trygging verður leitað eftir orðum sum t.d. lívstrygging og lívstryggingar.
Skrivar tú ”trygging” verður einans leitað eftir júst hesum sniðnum av orðinum.
2. juli 2019Nr. 100
Kunngerð um undirvísing í musikkskúlamiðnámi
Við heimild í § 2, stk. 6 í løgtingslóg nr. 83 frá 29. mai 2017 um musikkskúlaskipan (Musikkskúlalógin) verður ásett:
§ 1. Musikkskúlamiðnámsútbúgvingin er ein 3 ára tónleikaútbúgving, ið gevur framkomnum næmingum eitt skipað undirvísingartilboð á miðnámsstigi, fyrireikar evnaríkar næmingar til nám á hægri tónlistaskúla, og kann geva áhugaleikarum í Føroyum eina holla tónleikaútbúgving.
Stk. 2. Miðnámsstig liggur millum vanligan musikkskúla og musikkkonservatorium. Vanligt byrjanarstig er ájavnt 6. stigi hjá Associated Board of The Royal Schools of Music.
Undirvísing
§ 2. Undirvíst verður í klassiskum tónleiki, í rytmiskum tónleiki og tónleikaframleiðslu.
Stk. 2. Ein høvuðslærugrein kann vera eitt ljóðføri, sangur, teori, lagskriving, framleiðsla, kompositión, hoyrilæra, tónleikasøga, musikkterapi og aðrar lærugreinir innan tónleikaøkið.
Stk. 3. Kravdar hjálærugreinir kunnu vera klaver, teori, hoyrilæra, søga, kamartónleikur, samanspæl ella improvisatión. Undirvísast kann í øðrum hjálærugreinum, tá ið útbúgvingarlig atlit krevja tað.
Stk. 4. Tónleikaligar hjálærugreinir á musikkskúlamiðnámsútbúgvingini kunnu vera samskipaðar við samsvarandi tónleikaligar lærugreinir í tónleiki á hástigi á gymnasialum miðnámsútbúgvingunum, fyri lesandi, ið ganga á báðum útbúgvingunum.
§ 3. Vikutímatalið hjá næminginum er í miðal 9 tímar.
Stk. 2. Undirvísingin er skipað soleiðis, at næmingurin skal vera til staðar í undirvísingini.
§ 4. Kommunali musikkskúlaleiðarin ger saman við samskiparanum fyri musikkskúlamiðnám námsætlanir, leiðreglur og mannagongdir fyri musikkskúlamiðnámsútbúgvingarnar undir ábyrgd musikkskúlastjórans.
Upptøka
§ 5. Útbúgvingin er fyri 14 til 25 ára gomul úr øllum landinum. Undantak í aldurskravi kann gerast, um mett verður, at grundarlag er fyri tí, sbr. § 1.
Upptøkuroynd
§ 6. Næmingar, ið verða mettir at standa eina upptøkuroynd á musikkkonservatorium eftir 3 ára musikkskúlamiðnámsútbúgving, kunnu verða upptikinir á musikkskúlamiðnámsútbúgvingina.
Stk. 2. Kommunali musikkskúlaleiðarin ger mannagongdir í sambandi við upptøku til musikkskúlamiðnám.
Próvtøka og royndir
§ 7. Musikkskúlanámið endar við próvtøku undir ábyrgd av kommunala musikkskúlaleiðaranum í tí skúlanum, har undirvísingin fer fram.
Stk. 2. Royndir verða hildnar á hvørjum ári.
Gildiskoma
§ 8. Henda kunngerð kemur í gildi dagin eftir, at hon er kunngjørd.
Mentamálaráðið, 2. juli 2019
Hanna Jensen (sign.)
landsstýrismaður
/ Poul Geert Hansen (sign.)


text:
Seinasta fríggjadag bleiv altjóða læraradagur hildin í Tofta skúla. Á heimasíðuni hjá Tofta skúla er soleiðis skrivað um dagin:
Stuttligt var at møta til arbeiðis í Tofta skúla í morgun. Rómur var á bæði børnum og vaksnum. Tú visti alt fyri eitt, at har var okkurt serligt á vási. Nógv foreldur høvdu ikki sum vanligt sagt farvæl við børnini í túninum, men tey vóru komin inn í skúlan við teimum. Ja, hetta var dagur í viku. Onkur av nýggju starvsfólkunum hevði á orði og spurdi, hvat hendir í morgun? Og so kundu børn og vaksin svara, jú tað er altjóða læraradagur.
Altjóða læraradagur er ein heilt serligur dagur. Endamálið við honum er at virðismeta og menna heimins undirvísarar. Fleiri enn 100 lond hátíðarhalda dagin, sum varð hildin fyrstu ferð í 1994. Tá spratt dagurin úr heimsyvirlýsing Sameindu Tjóða frá 1948 um mannarættindi. Sostatt minnast vit eisini í ár 70 ára dagin fyri heimsyvirlýsingina um mannarættindi, har eitt punkt er, at øll hava rætt til skúlagongd. Í ár er evnið “The Right to Education is the Right to a Qualified Teacher”, ein áminning um, at rætturin til skúlagongd kann ikki gerast veruleiki uttan lærdar, dugnaligar lærarar.
Næmingaráðið og skúlastýrið skipa fyri degnum í Tofta skúla. Vit byrjaðu sum vanligt við morgunsangi. Eftir morgunsangin helt Elsa úr næmingaráðnum eina væl skrivaða røðu um munin á skúlagongdini fyrr og nú, og síðani gav hon gestarøðaranum Tórði Mikkelsen mikrofonina. Tórður hugleiddi um sína egnu skúlagongd á Toftum, har hann segði frá bæði stuttligum og hugnaligum minnum frá sínum barndómi.
Tá ið røðurnar vóru lidnar, var gávuhandan á skránni. Lærararnir sótu niðri, meðan flokkarnir skiftust um at koma niðan og handa gávur, sum næmingarnir og foreldraumboðini í flokkunum høvdu skipað fyri. Nógv lógvatøk vórðu tikin hesa løtuna, og hvør einstakur næmingur tók í hondina á øllum lærarunum og ynskti teimum til lukku við degnum ella ein góðan læraradag, Aftaná fingu lærararnir morgunmat, meðan eldru næmingarnir fóru inn í floksstovurnar saman við yngru næmingunum, har teir fingu leskidrykk og sjokulátu.
Hetta var ein deilig løta, og hvørt ár verður í langa tíð aftaná tosað á lærarastovuni um, hvussu kveikjandi og gleðiligt tað er at uppliva hesar løturnar.
Fleiri myndir síggjast á toftaskuli.fo.


text:
- Tíðindi, mentan og ítróttur
Erla Kongsdóttir aftur í sigling um Nólsoyarfjørð
Erla Kongsdóttir fer nú aftur í sigling um Nólsoyarfjørð.
Hon byrjar siglingina sunnumorgunin.
Erla Kongsdóttir siglir eftir somu ferðaætlan, ið Ternan hevur siglt, og fer at sigla eftir, sigur Strandferðslan.
Vilja hava somu fráferðartíðir
Orsøkin til, at Erla Kongsdóttir fer at sigla eftir ferðaætlanini hjá Ternuni er tann, at ferðafólk vilja hava somu fráferðartíðir úr Nólsoy fyri at verða í Havn og í Nólsoy til eitt nú skúla- og arbeiðsbyrjan, umframt at náa býarbussarnir í Havnini.
At ferjurnar nú sigla eftir somu ferðaætlan, hevur við sær, at Erla Kongsdóttir fer at sigla færri túrar, so manningin kann halda lógarásettu hvílitíðina, sigur Strandferðslan.
Ein nýggj ferðaætlan er gjørd fyri Erlu Kongsdóttur, og hon verður send til hoyringar eftir páskir.
Ferðaætlanin hjá Erlu Kongsdóttur á páskum er eisini tann sum hjá Ternuni.
Dregur út
Ætlanin var, at Ternan skuldi fara aftur í sigling í páskavikuni, men klassingararbeiðið dregur út, og nú er greitt, at hon fer ikki sigling aftur fyrr enn í fyrsta lagi eftir hálvan apríl, upplýsti Jørgen Niclasen, landsstýrismaður í samferðslumálum, í tinginum í vikuni.
Ferðaætlanin um Nólsoyarfjørð sæst her
Sí eisini


text:
Fyri einari løtu síðani komu teir 16-17 ára gomlu dreingirnir stunandi á mál í kappingini um DM á 3.000 metrum. 16 ára gamli Morskranesdrongurin Marnar Djurhuus varð mettur at hava ein lítlan møguleika at vinna heiðursmerki. Og tí møguleikanum tók hann av! 15 umfør skuldu rennast á 200 metra rundbreytini í høllini í Skive, og hetta er tað vit frætta frá heimildarmanninum Guttormi Sørensen:
Fyrstu 10 umførini blivu øll runnin rættiliga javnt um 36-37 sek. Teir vóru fýra dreingir sum við hesi ferðini løgdu seg fremstar. Fyrstu 1000 metrarnir vórðu afturumlagdir við umleið 3.03 og á 2.000 metrum høvdu teir umleið 6.04. Og so bleiv ferðin enn hægri. 11. umfarið rann favoritturin og vinnarin í fjør Sparta-rennarin Zacharias Grassme uppá 32 sek og fekk skrætt seg leysan. Eisini ferðin hjá Marnari varð nógv økt seinastu 1000 metrarnar, sum hann rann uppá umleið 2.53 min. og endaliga tíð hansara gjørdist 8.57,35. Hetta var tó ikki nóg skjótt at fylgja teimum báðum fremstu, men ivaleysa skjótt at renna seg til eitt trygt bronsumerki.
Jacob Simonsen (AGF), Zacharias Grassme (Sparta) og Marnar Djurhuus
Føroyska metið innandura eigur Bogi Lenvig. Tað setti hann í Malmø í 2004, og hann rann tá teir 3.000 metrarnar uppá 8.55,65.
Við hesum úrsliti bankar Marnar nú harðliga á dyrnar hjá oyggjaleikaliðnum, tí hetta úrslitið gevur honum omanfyri 750 avriksstig, sum FÍF hevur sett sum A-krav. 3.000 metrar er tó hvørki ol- ella oylkappingargrein, so enn verður einki avgjørt hesum viðvíkjandi.
Úrslitið sæst her: http://mars-net.dk/2011/udmi/resultatliste_D17.htm
FÍF ynskir Marnari hjartaliga tillukku við hesum flotta úrslitinum og góða eydnu við 1.500 metrunum í morgin.
Seint seinnapartin rann Rebekka Fuglø finaluna á 800 metrum fyri gentur 18-19 ár. Tíverrri vóru tær bert tvær gentur við í hesi kappingini, so tær runnu saman við bólkinum 20-22 ár, sum eisini bert taldi tvær gentur. Tað vóru sostatt fýra gentur sum byrjaðu hendan 800 meturin. Tær báðar eldru tóku leiðsluna fyrsta umfarið, men tá Rebekka fekk millumtíðina at vita, var tað hon sum tók yvir. Ferðin fyrsta av teimum fýra umførunum hevði verið alt ov lítil, og hevði í veruleikanum forkomið møguleikunum hjá henni at bøta um sína bestu tíð og føroyska met, sum hon setti um mánaðarskiftið seinast.
Karina Klok, sum rann í sama bólki sum Rebekka, fylgdi við. Tá komið var á 600 metra merkið, setti Rebekka veruliga ferð á, og Karina kláraði so dánt at hanga í. Seinastu 100 metrarnar gjørdist bert talan um avgreiðslu, og Rebekka kundi renna trygt á mál sum danmarksmeistari. Tíðin gjørdist ikki góð í dag – 2.26,18 ella góð tvey sekund frammanfyri nr. 2. Men í dag var tað gullið sum taldi.
Rebekka frammanfyri Karinu Klok á 800m


text:
"Tað var ein ordilig aha'uppliving, hvussu smart Teams er!" Visti tú, at Microsoft, hevur lagt Skype for Business yvir í Teams? Og at tit tí lættliga kunnu halda online fundir, deila fílur osfr. umvegis Teams? Kom og lær at brúka Teams - til tykkara samskiftisamboð, eitt nú onlinefundir, fíldeiling osfr. Hví eiga vit at umhugsa at brúka Microsoft Teams? Í Teams er møguligt at hava samskifti og samstarv (m.a við fílum, skjølum o.ø) á einum staði. Teams kann sostatt gerast… Find out more »
Lær at gera nøgdsemiskanningar, eftirmetingar, atkvøðugreiðslur o.l. - skjótt og lætt! Hevur tú onkuntíð tørv á at savna upplýsingar frá øðrum? Eitt nú í samband við onkra kanning eina uppgávu tilmelding til jólafrokostin, veitsluna, starvsfólkadagin, ella kanska okkurt heilt annað? Tá kann Forms vera hent at duga! Forms er eitt sera snilt forrit, tá tað kemur til at savna upplýsingar, sum tú á ein einfaldan hátt kanst arbeiða við og deila. T.d. kanst tú, tá upplýsingarnar eru komnar… Find out more »
Lær at brúka Sway - tann nýggji hátturin at gera lekkrar framløgur vm.! Við Sway, kanst tú skjótt og lætt visualisera tín boðskap og tíni hugskot frá eini og hvørjari eind, so sum teldu, telefon og ipad. Við Sway fært tú gjørt eina flotta og samvirkna framløgu, sum er løtt at deila og leggja á ymiskar pallar. Sway egnar seg harafturat væl sum amboð til tíðindabrøv og markaðarføring av ymiskum slag. Kom og lær at brúka Sway uppá… Find out more »
Lær at skipa tínar notur og hugskot við OneNote Óansæð hvar tú ert, kanst tú notera tær tíni gullkorn! Hevur tú ofta nógvar bóltar í luftini? Er borðið og teldan hjá tær kanska yvirklistrað við gulum seðlum? Vaknar tú ofta mitt um náttina, tí tú hevur gloymt at skriva tingini niður? Kundi tú hugsað tær eitt amboð, sum kann hjálpa tær at skipa og halda stýr á øllum hesum? So er OneNote eitt sera gott amboð til tín. Við OneNote… Find out more »
Lær at redigera sjónfíl í Camtasia Skeiðið til supportaran, undirvísaran, vegleiðaran, teg sum arbeiðir við marknaðarføring og eisini til tín, sum kundi hugsa tær, at gjørt ein film Camtasia er eitt av teimum bestu forritunum á marknaðinum til at taka video upp av tí, sum gongur fyri seg á skerminum (screen-recorder) hjá tær. Harumframt er tað framúr forrit til at redigera sjónfílur (video). Bæði tað tú hevur tikið upp av skerminum og sjónfílur tú hevur tikið upp við kamera, t.d.… Find out more »
$4580 Sold out
Lær at brúka Excel meira professionelt! Kundi tú eisini hugsað tær tikið næsta stigið í tíni nýtslu av Excel? At duga at nýtt Excel til meira enn bara tað mest grundleggjandi? So er hetta skeiðið júst nakað fyri teg! Fá stýr uppá skabelónir, pivottabellir o.m.a. Nógv av okkum, sum arbeiða dagliga við Excel, duga at nýta forritið soleiðis nøkulunda. Men vit vita, at Excel hevur nógv fleiri møguleikar enn teir, vit vanliga nýta. Vit vita eisini, at vit kunnu… Find out more »
Lær at redigera sjónfíl í Camtasia Camtasia er eitt av teimum bestu forritunum á marknaðinum til at taka video upp av tí, sum gongur fyri seg á skerminum (screen-recorder) hjá tær. Harumframt er tað framúr forrit til at redigera sjónfílur (video). Bæði tað tú hevur tikið upp av skerminum og sjónfílur tú hevur tikið upp við kamera, t.d. tínari telefon. Kom og lær at brúka Camtasia til at miðla tína fakligu vitan til starvsfelagar, kundar ella viðskiftafólk annars. … Find out more »
"Eg kann viðmæla øllum hetta skeiðið. Tað er eitt gott amboð at hava í skjáttuni, og kann lætta nógv um. Tí tað er ikki neyðugt at hava teldu við allastaðni, man kann gott líka tjekka okkurt á telefonini." Luttakari, 2020 Kom og fá yvirlit yvir, hvussu tú brúkar OneDrive Í Office 365 finnur tú eina røð av forritum, sum hoyra til tín Officelicens. Eitt av teimum er OneDrive. OneDrive er sostatt nakrar mappur, har tú kann goyma tínar… Find out more »
"Eg vil viðmæla fólkum at taka skeiðið, sum eru nýggj í Power Point ella sum hava brúkt hetta í mong ár. Her er nógv at læra hjá bæði royndum og óroyndum." Luttakari 2020 Kom og lær at gera eina flotta framløgu við teimum spildurnýggju funkunum í PowerPoint! Brúkar tú dagliga ella javnan PowerPoint? Er tað kanska fleiri "PowerPoint-versiónir" síðani, tú hevur verið á skeið ;)? Og ert tú klár/ur yvir, at har eru nógvar funkur, sum kunnu gera arbeiði hjá… Find out more »
"Mær dámdi væl, at skeiðið fór so víða í 365 og at vit fingu høvi til at uppliva 365 í praksis" Fá yvirlit og lær at gagnnýta Office 365 til fulnar! Hava tit Office 365, men gagnnýta tað faktiskt ikki? - so er tað nú tú kanst koma í gongd Nógv føroysk arbeiðspláss hava licens til Office 365, men brúka tað ikki. Hava tit licens til Office 365, so hava tit atgongd til nógv meiri enn bara Word, Excel, Outlook… Find out more »


text:
Eitt av endamálunum við FarGen er at menna eitt føroyskt tilvísingargenom. Eitt tilvísingargenom byggir á genomdátur frá nógvum persónum úr sama landafrøðiliga øki. Føroyska tilvísingargenomið vísir miðal ílegusamansetingina hjá føroyingum og vísir, hvørjar íleguvariatiónir síggjast í Føroyum.
Luttekur tú í FarGen-verkætlanini, verða tínar dátur partur av føroyska tilvísingargenominum. Allar dátur eru navnloyndar og verða einans viðgjørdar í samlaðum høpi.
Bakstøði
Tá tú leitar eftir einum møguligum sjúkuelvandi íleguvarianti, er neyðugt at hava okkurt at samanbera við, so tú kanst meta um, hvørt ein variantur er vanligur ella ikki. Til hetta endamálið hava granskarar og onnur ment sonevnda humana tilvísingargenomið, sum kann sigast vera eitt altjóða miðalgenom fyri menniskjað. Humana tilvísingargenomið byggir á stórar nøgdir av dátum frá genomkanningum kring heimin, og tað verður dagført javnan, so hvørt sum fleiri dátur verða útvegaðar.
Humana tilvísingargenomið hevur tó ta avmarking, at tað tekur ikki hædd fyri, at ymsir íleguvariantar hava ymsan títtleika, alt eftir hvar í heiminum tú ert. Ofta hava ávísir variantar nevniliga hópað seg upp gjøgnum fleiri ættarlið hjá fólkabólkum í ávísum økjum, og eru vorðnir vanligir har. Eitt nú hava fólk í Norðurlondum nógvar felagsvariantar, meðan fólk í Afrika hava aðrar variantar í felag. Tí merkir eitt frábrigdi í mun til altjóða humana tilvísingargenomið ikki endiliga, at talan er um ein sjáldsaman og møguliga sjúkuelvandi variant, tí hesin varianturin kann vera heilt vanligur í einum ávísum øki.
Føroyar verða roknaðar sum eitt ílegufrøðiliga avbyrgt øki, og tað er umráðandi, at vit hava okkara egnu tilvísing, sum vísir, hvussu ílegusamansetingin hjá einum eyðkendum føroyingi er. Føroyska tilvísingargenomið kann leiðbeina, um til ber antin at staðfesta ella útiloka, at ávísir íleguvariantar kunnu elva til sjúku.


text:
Ert tú lesandi, kanst tú møguliga gerast partur av FarGen-toyminum eitt tíðarskeið. Vit hava javnan lesandi í starvsvenjing, og til ber eisini at skriva lestraruppgávu í samstarvi við okkum.
Starvsvenjing
Sum starvslesandi verður tú partur av dagligu arbeiðsgongdini í okkara virksemi. Arbeiðsuppgávurnar kunnu vera ymiskar alt eftir tørvi í tíðarskeiðnum. Viðhvørt hava vit tørv á fólki, sum kunnu taka blóðroyndir og gera aðrar mátingar, men størsti parturin av tíðini verður vanliga brúktur til starvsstovuarbeiði. Vit hava havt starvslesandi, sum hava útbúgvið seg til bioanalytikara ella laborant.
Starvsvenjingin er ólønt, men kann verða góðskrivað sum partur av útbúgvingini, um tín útbúgvingarstovnur góðtekur tað.
Umsøkjarar eiga at hava áræði og hug at royna nýggjar avbjóðingar, arbeiða miðvíst, hava góð samstarvsevni og kunna arbeiða sjálvstøðugt. Umsóknarfreistir eru 15. oktober fyri fyrra hálvár og 15. apríl fyri seinna hálvár. Fyll út umsóknarblaðið, sum er tókt sum pdf-fíla her, og send tað til fargen@fargen.fo.
Lestraruppgávur
Um tú skalt undir eina lestraruppgávu so sum BA-ritgerð ella serritgerð, og kundi tú hugsað tær at gjørt kanningar innan eitt nú ílegufrøði ella bioinformatikk, ert tú vælkomin at venda tær til okkara um eitt møguligt samstarv. Ger tær nakrar tankar um, hvørjum tú kundi hugsað tær at arbeitt við, so kunnu vit saman umrøða møguleikarnar. Viðhvørt hava vit ítøkilig uppskot til verkætlanir, sum lesandi kunnu fara í gongd við.
Vit hava havt samstarv við lesandi innan hesi útbúgvingarøki: lívfrøði, medisin, bioinformatikk og verkfrøði, men aðrar útbúgvingar kunnu eisini vera viðkomandi. Fyll út oyðublaðið, sum er tókt sum pdf-fíla her, og send tað til fargen@fargen.fo. So venda vit aftur til tín og avtala ein fund.


text:
Sólja í Ólavsstovu heldur fram sum Løgtingsins umboðsmaður til 1. apríl 2021
Sólja Ólavsstovu heldur fram sum Løgtingsins umboðsmaður til 1. apríl 2021
Í sambandi við, at Hanna Vang, ið er vald til Løgtingsins umboðsmann frá 1. januar 2021, ikki kann byrja í embætinum fyrr enn 1. apríl í ár, hevur Formansskapurin í Løgtinginum heitt á Sólju í Ólavsstovu um at halda fram í embætinum tríggjar mánaðir afturat. Hesum hevur Sólja í Ólavsstovu játtað, og røkir hon tí embætið sum Løgtingsins umboðsmaður fram til 1. apríl, tá Hanna Vang tekur við embætinum.
Í sambandi við, at Hanna Vang, ið er vald til Løgtingsins umboðsmann frá 1. januar 2021, ikki kann byrja í embætinum fyrr enn 1. apríl í ár, hevur Formansskapurin í Løgtinginum heitt á Sólju í Ólavsstovu um at halda fram í embætinum tríggjar mánaðir afturat. Hesum hevur Sólja í Ólavsstovu játtað, og røkir hon tí embætið sum Løgtingsins umboðsmaður fram til 1. apríl, tá Hanna Vang tekur við embætinum.


text:
Nú týsdagin hin 6. desember byrjar HeimsMeistarastevnan á Stuttgeil 2016, í kanadiska býnum Windsor nær Detroit í USA. Úr Føroyum luttaka tríggir svimjarar, og byrjar ferðin hjá tí eina í dag, meðan hinir báðir koma afturat í kvøld og í morgin.
Føroyski hópurin eru Sára Ryggshamar Nysted úr Suðuroyar Svimjifelag, Óli Mortensen úr Havnar Svimjifelag og Pál Joensen úr Suðuroyar Svimjifelag. Sára venur í Vági, og hinir báðir vegna lestur í Keypmannahavn.
Afturat teimum eru venjari Jón Bjarnason og ferðaleiðari Anita Ryggshamar Nysted, og so undirritaði formaður í Svimjisambandi Føroya, Rókur í Jákupsstovu.
Altjóða svimjisambandið stuðlar okkum fíggjarliga til at senda 3 svimjarar og 3 venjarar/leiðarar til hetta HM umframt atknýttu venjara- og leiðara-ráðstevnuna, og brúka vit tí eisini hendan stuðul fult út, til at fáa fíggjarorkuna hjá Svimjisambandi Føroya at røkka sum longst.
Vit eru sim vant rættiliga væl útgjørd við amboðum at senda tíðindi heim, og kunnu tit tí vænta at frætta nógv meira hesa næstu 10 dagarnar ella so, frá HM umframt NM/NJM sum byrjar um góða viku.


text:
Karlsruhe
Karlsruhe er ein býur í stakríkinum Baden-Württemberg í útsynningshorninum av Týsklandi. Býurin liggur í ein útnyrðing úr Stuttgart og sunnanfyri býirnar Mannheim og Heidelberg.
Ríná rennur fram við býnum. Hinumegin ánna liggur vakra fjallalendið Pfälzerwald og landnyrðingshornið av Fraklandi.
Við árslok 2018 búðu í Karlsruhe 313.092 fólk. Harvið er hann næststørsti býur í Baden-Württemberg, beint eftir Stuttgart.
Týski hægstirætturin er í Karlsruhe.
Sí eisini[rætta | rætta wikitekst]
Ávísingar úteftir[rætta | rætta wikitekst]
- Almenna heimasíða, karlsruhe.de
- Karlsruhe, wikivoyage.org (á týskum)
- Karlsruhe, wikivoyage.org (á enskum)
Coordinates: 49°01′00″N 08°24′00″E / 49.01667°N 8.40000°E


text:
Ein sera áhugaverd sending, um hvussu fólk við heilaskaða vera viðgjørd í Føroyum. Í sendingini verður sagt, at tað er heilt gali, um man verður raktir og býr úti á bygd, tí tá verður man burturgloymdur, tað er nógv verri at vera raktir á bygd enn tá ið man býr í Havn…….. um heilt illa verður til, so verður man “livandi grivin” sitat, Ólavur Højgaard.
Í meðal fáa 130 føroyingar heilaskaða um árið.
Hetta skrivar Maria Samson Christensen um sendingina og hoyr Mariu, um hvussu tað gekk fyri seg, tá ið mamman hennara Petrina Samson Pedersen fekk heilabløðing og gongdini hjá henni.
“Tá eg bleiv spurd um eg vildi verða við í Radaranum, var eg ongantíð í iva um at siga ja. Ikki tí eg so gjarna vildi fortelja um søguna hjá mammu míni, men meira fyri vónandi at kunna verða við til at seta fokus uppá manglandi umstøðurnar hjá teimum, ið eru rakt og hjá teirra avvarandi.
Eg haldi tað er sera umráðandi at vit og onnur ið eru rakt av hesi støðu standa framm og rópa um hjálp, annars verður onki gjørt.
Í ár er løgtingsval, so vónandi fara fleiri valevnir at taka hetta til sín, men ofta verða tey bleytu virðini ikki eins høgt raðfest her í samfelagnum. Tað er stórur tørvur á at tað verður handlað og ikki bara føgur vallyfti, nú valár er”.
Maria Samson Christensen
Hoyr radarin her, “Radarin: Gloymd endurmenning”
SáH


text:
Kommunala Arbeiðsgevarafelagið, KAF, sá dagsins ljós í 2003. Felagið umboðar allar kommunurnar á arbeiðsmarknaðinum. Kommunurnar og kommunalir felagsskapir hava sáttmálar og avtalur við tey feløg, sum hava limir í starvi hjá kommununum.
Heðin Mortensen, borgarstjóri í Tórshavn, er nevndarformaður, og næstformaður er Pauli Trónd Petersen, borgarstjóri í Vestmanna. Hinir nevndarlimirnir eru André Fredriksberg Danielsen, kommunustýrislimur í Sjóvar Kommunu, Magnus Rasmussen, borgarstjóri í Runavíkar kommunu, Bogi Bendtsen, deildarstjóri fyri fyrisitingina hjá SEV, og Poul Andrias Joensen, stjóri í IRF.
Meira fæst at vita á heimasíðuni hjá KAF.


text:
Í vár metti Landsverk at 43 mió. kr. fóru at vanta í útbyggingini á Landssjúkrahúsinum. Tí heitti Heilsu- og innlendismálaráðið á Landsverk at gera nærri greiningar av hvørji átøk kunnu gerast fyri at avmarka meirútreiðslurnar.
Landsverk hevur greinað byggiverkætlanina nærri, og er niðurstøðan hjá Landsverki tann, at skal nýggi H-bygningurin á Landssjúkrahúsinum gerast liðugur í verandi líki, fara slakar 51 milliónir krónur at vanta í. Tað hevur Landsverk, ið er byggiharri, kunnað Heilsu- og innlendismálaráðið um.
Afturat hesum eru ymisk krøv og ynski, sum kunnu hava við sær, at H-bygningurin dýrkar nakað afturat.
Heilsu- og innlendismálaráðið heitti fyri jól á Landsverk um at hyggja nærri at útbyggingini á Landssjúkrahúsinum. Landsverk hevur kannað byggiroknskapin frá 2009, tá ið upprunaliga verklagslógin kom í gildi, og fram til í dag, og er komin eftir, at peningurin fer at vanta í.
Heilsu- og innlendismálaráðið


text:
In.fo visti í gjár at siga, at fleiri serlæknar eru settir á landssjúkrahúsinum. Sirið Stenberg fegnast um, at serliga játtanin til serlæknar gevur úrslit.
Í gjár visti in.fo at siga, at fleiri nýggir serlæknar eru settir á landssjúkrahúsinum. Í fleiri ár hevur annars verið trot á serlæknum, og tað hevði við sær at serstøk játtan var sett á fíggjarlógina til setan av serlæknum. Johnny í Grótinum, sjúkrahússtjóri, váttar sambært in.fo at serliga játtanin er ein grund til, at talið av serlæknum veksur. Sirið Stenberg fegnast um, at játtanin gevur úrslit.
– Ja tað at seta serstaka játtan av til útvegan av serlæknum hevur avgerandi týdning. Tað ger arbeiðið við rekrutering miðvíst og er eisini eitt greitt signal um, at vit hava tikið serlæknatrotið í álvara, sigur Sirið Stenberg í viðmerking.
Ein onnur grund til at talið veksur er eisini, at nýggj sáttmálaviðurskifti gera tað áhugaverdari hjá nøkrum læknum at fara í starv. Men Sirið Stenberg heldur, at frá politiskari síðu er týdningarmikið at halda fram við at seta játtan av til serlæknar.
– Arbeiðið má halda fram, neyðugt er komandi árini at seta játtanina á aftur, so vit fáa útvegað serlæknar og fáa teir at støðast. Eg síggi tað sum, at serlæknajáttanin er við til at fremja ætlaða endamálið og fari at arbeiða fyri at fáa nýggja játtan á aftur komandi árini, sigur hon at enda.


text:
– Ein persónur, sum var til konsert hjá James Blunt 18. september í Høllini á Hálsi hevur fingið staðfest COVID-19. Tann smittaði var á konsertini millum kl. 21.30 og 03.30.
Hesum boðar Løgmansskrivstovan frá og sendir út hesa ávaring:
– Aðrir konsertluttakarar, sum hava brúkt nógva tíð millum pallin og føstu plássini við borðum, eru í serligum smittuvanda.
Landslæknin mælir til, at øll, sum fáa sjúkueyðkenni, lata seg kanna alt fyri eitt. Harafturat verður mælt til, at øll, sum ikki eru liðugt koppsett, lata seg kanna bæði mikudagin 22. og fríggjadagin 24. september.
Samstundis verður heitt á øll, sum ikki eru liðugt koppsett, at halda seg burtur frá støðum, har nógv fólk eru savnaði saman, til tey hava fingið svar upp á koronukanningarnar.


text:
Sumba er elligamalt búpláss og verður bygdin hildin at vera landnámsbygd og eldri enn ár 1200. Rík eru gomul minni og soleiðis eisini við Sumba, sum hevur eina gamla søgu at vísa á.
Nógvar sagnir eru eisini knýttar at bygdini, sum kunnu lesast um aðrastaðni og haðani kom eisini skaldið Poul F.
Sumba var mett til 64 merkur. Óðalsjørðin er 41 merkur og landsjørðin 23 merkur. Hvør mørk í Sumba er 0,39 ferkilometrar til støddar. Áseyðatalið er 2706. Tað er 42 áseyðir pr. mørk og ganga 108 áseyðir pr. ferkilometur og eru 0,9 hektar undir hvørjum áseyði.
Sumba
Sumba
Sumba er elligamalt búpláss og verður bygdin hildin at vera landnámsbygd og eldri enn ár 1200. Rík eru gomul minni og soleiðis eisini við Sumba, sum hevur eina gamla søgu at vísa á.


text:
Innihald
Annika Skaalum: Gongubreytin (stuttsøga).
Tom Waits: Hvat byggir hann? (yrking).
Arnbjørn Ólavsson Dalsgarð: Klokkan er næstan 17 (stuttsøga)
Arnbjørn Ólavsson Dalsgarð: Akvarium (yrking)
Rannvá Skeel Johannesen: Tvær yrkingar
Raymond Carver: Fiti (stuttsøga)
Jan Sonnergaard: Frels tey røsku – skjót ein sjúkan (stuttsøga)
Shuntaro Tanikawa: Tvær yrkingar
Jørn Fabricius: Útferðin (stuttsøga)
Sissal Kampmann: Fimm yrkingar
Dávur í Dali: Alt Ctrl T (yrking)
Bergur Rønne Moberg: Tvær yrkingar
Malan Poulsen: Tvær yrkingar
Anna Carson: 11 yrkingar
Peter Bichsel: Skaldsøga (stuttsøga)
Z. Dam og Wilhelm: Jørðin er fløt allan vegin runt (yrking)
Hanus Kamban: Exit farao (stuttsøga)
Vagnur Streymoy: Tvær yrkingar
Samuel Beckett: gammurin (yrking)
Agnar Artúvertin: Hann ið týndi mannaættina (stuttsøga)
Agnar Artúvertin: Paris (yrking)
Sólrún Michelsen: Hin blái eingilin (stuttsøga)
Abel Meeropol: Løgin frukt (yrking)


text:
2017: Tobias Wittus Olesen heldur fram
20-ára gamli danin Tobias Wittus Olesen hevur skrivað undir nýggja avtalu, ið er galdandi fyri næsta kappingarár.
Tá Jóhan flutti til danmarkar, so skaffaði NSÍ sær nýggjan spælara beinanvegin. Talan var um eitt óskrivað blað í føroyskum fótbólti, men venjarin kendi hann frá Silkeborg.
Og sigast má, at Tobias hevur verið ógvuliga raskur fyri NSÍ. Tað tók honum onga tíð at gerast fastur maður á besta liðnum, og vit eru ógvuliga spent uppá næsta kappingarárið saman við Wittus!
Tobias er farin ein lítlan túr til Danmarkar, men vit síggja hann aftur í Runavík um nakrar dagar, tá fyrireiking til næsta kappingarárið byrjar.


text:
Starvsnevndin hjá ÍSF hevur sett sum mál, at í 2025 skal javnstøðulutfallið í nevndunum innan føroyskan ítrótt vera 70/30 og í 2030 skal tað vera 60/40.
Í gjár løgdu vit út, hvussu støðan sær út hjá ítróttafeløgunum (grundað á tøl hjá 82 feløgum).
Niðanfyri eru talvur, sum lýsa støðuna hjá teimum 26 starvsnevndunum í:
- 15 sersambondum
- 10 menningarsambondum
- ÍSF
Hagtølini, sum vit hava brúkt til grafarnar, eru innsavnaði í apríl/mai og síggjast her: Hagtøl
Taka vit allar nevndarlimirnar samlað verður prosentparturin menn/kvinnur = 72,2/27,8 og eru vit tá stutt frá málinum fyri 2025 (70/30) og nakað langt frá málinum fyri 2030 (60/40). Tað eru t.d. 11 starvsnevndir við bert monnum.


text:
Barnasendingin
Sakin vil sleppa við okkum í barnadans.
Tey koma mánakvøldið 4/10, so vit fara at hava
vannligan barnadans sunnukvøldið kl 18.30-19.30 og so aftur mánakvøldið, so at
tey sleppa við…..
Vit fara at kvøða
eini 15 ørindi av Orminum langa,
eini 20 ørindi av Seyðamanninum
eini 15v ørindi av Leivs kvæði
10 ørindi av Sinklar
Burtur á Heiði
Veturin kom við kulda og kava
Bjerget
Indianarabørnini
Ætlanin er at vit møta í Beitinum kl. 16 mánakvøldið
og dansa og hugna okkum saman við teimum til um kl.18. Vit fáa eisini okkurt at
eta.
Vit skulu vera hampuliga ílætin (ikki føroysk
klæðir)
Kunnu tit siga mær frá, um tit vera við mánakvøldið,
so eg havi eina hóming av hvussu nógv vit verða?
Viðmerk gjarna uppslagið á facebokk ella send eini boð
á messenger.
Vinarliga Lív


text:
Starvsvenjing/uppgávuskriving á Varðanum Pelagic
Varðin Pelagic
Eitt orðatak sigur, at lærdómur er góður at halla seg at. Hesum taka vit undir við á Varðanum Pelagic og vilja tí fegin samstarva við lesandi í mun til uppgávur og starvsvenjing
Varðin Pelagic er eitt framkomið og fjølbroytt arbeiðspláss. Hjá okkum kunnu lesandi vinna sær vitan og fáa praktiskar royndir innan føroysku uppsjóvarvinnuna. Eisini er møguleiki at skriva uppgávu saman við okkum innan:
Sølu
Marknaðarførslu
Vørumenning
Logistikk
HR
El og maskin
Hetta eru bert nøkur dømi, og vit eru altíð áhugað at frætta frá lesandi um teirra áhugamál og ynskir. Bílegg eitt prát við okkum á Jobmatch ella set teg í samband við okkara HR-deild á vphr@vardin.fo ella tlf nr. 521364.
CSR og heimsmálini fyri burðardygga menning
Varðin Pelagic hevur sett sum mál at samanflætta CSR (corporate social responsibility) saman teimum 17 heimsmálunum. Hetta er ein stór uppgáva, ið krevur nógva tíð og orku. Tí leita vit eftir rætta lesandi, ið eru undir viðkomandi útbúgving, at koma í starvsvenjing og skriva uppgávu saman við okkum um hetta evnið. Uppgávan verður gjørd í tøttum samstarvi við okkara sølu-, marknaðar-, og HR-deild.
Hevur hetta tín áhuga, ert tú vælkomin at vitja okkara bás á Jobmatch ella seta teg í samband við okkara HR-deild á vphr@vardin.fo ella tlf nr. 521364.


text:
Í dag gjørdist greitt, at Effo-hópurin hjá TB hevur fingið tilgongd frá enn einum spennandi leikara. Talan er um 18-ára gamla Absalon Eliasen, sum í dag setti sína undirskrift á sáttmála við TB.
Absalon byrjaði sína fótbóltsleið í Danmark í lítla felagnum HLIF(Houlbjerg Laurbjerg IF), men fór skjótt at leika við størra felagnum Hornbæk. Samstundis sum hann leikti við Hornbæk, vandi hann við talentliðnum hjá Randers, ið sum kunnugt hevur lið í bestu donsku deildini. Væl gekk við venjingini og Absalon varð skjótt fastur leikari á U15 og seinni U19 liðunum hjá felagnum. Eftir Randers hevur Absalon spælt eitt stytri tíðarskeið við Horsens og hevur eisini verið knýttur at U15 og U17 landsliðnum hjá Føroyum.
Hóast sín unga aldur, so má sigast, at Absalon hevur roynt eitt sindur av hvørjum. Absalon sigur, at tá hann hevði gjørt av at royna seg í Føroyum, so var skjótt áhugi frá føroyskum feløgum. Tað vísti seg tó, at TB kendi til søguna hjá honum og tað gleddi hann so mikið at hoyra, at hann gjørdi av, at hann vildi royna seg í felagnum. Sjálvandi ynskir hann at spæla fast við besta liðnum hjá TB, men hann tekur einki fyri givið. Hann sigur, at kapping er um plássini og hann vil í hvussu er gera sítt til, at kappingin herðist um plássini.
Útmeldingina hjá venjaranum, at TB skal verða millum 4 tey ovastu liðini dámar honum væl. Hann hevur verið sera væl móttikin av hinum leikarunum hjá TB og hann sigur seg verða vorðnan part av einum góðum og motiveraðum hópi. At tað er kapping á liðnum, er eisini við til at motivera hann sum leikara. Hann metur TB verða ein góðan sýnisglugga til at vinna sær pláss á landsliðnum aftur og gleðir hann seg til at koma í gongd við landskappingina.
Absalon hevur nú skift bústað til Tvøroyri og verður tað her hann kemur at búleikast og arbeiða fram til kappingarenda. Vit ynskja Absalon hjartaliga vælkomnan í TB og ynskja honum bestu eydnu fyri felagið og persónliga.


text:
Eginognin hjá ALS er grundarlagið undir trygdini fyri arbeiðsloysisstuðulin. Tess størri eginognin er, tess betur er ALS fyri at standa ímóti í ringum tíðum við størri arbeiðsloysi.
Niðanfyri ber til at síggja, hvussu nógv ár ALS kann rinda arbeiðsloysisstuðul, um arbeiðsloysið er eitt ávíst prosent.
Juni 2019
"Summi skriva tíggjutals umsóknir, onkur 50–60 ella meir, og so eydnast tað knappliga. Tá gevur mítt arbeiði veruliga meining, sigur Jóhanna Andreasen, kveikjari hjá ALS."
Juni 2019
Arbeiðsleys eru í størri vanda enn onnur at gerast strongd og kenna einsemi. Men fólk kunnu gera nógv sjálvi fyri at fóta sær aftur.
Juni 2019
Útvið 60% av teimum, sum í dag eru skrásett sum arbeiðsleys, hava okkurt slag av útbúgving.
Tey, sum eru skrásett sum arbeiðstøk í ALS, eru rættiliga ymisk, tá ið tað snýr seg um útbúgvingarligar førleikar. Fleiri hava als onga skúlagongd eftir fólkaskúlan, summi hava bara miðnám, og so eru tað nógv, sum hava yrkisútbúgving.


text:
VÆLKOMIN í Hebron
Vit ynskja:
- at øll skulu kenna seg væl - bæði smá og stór, ung og gomul
- at vísa fólki vegin, sannleikan og lívið sum er Jesus
- at hjálpa fólki at mennast í trúnni á Jesus
Vit ynskja at náa hesum málum við at hava møtir og tiltøk, har boðskapurin um Jesus verður framborðin, bæði í talu og sangi.
Vit ynskja at leggja dent á kveikjandi prát og samveru, góðan tónleik og lovsong og á sunna læru úr Bíbliuni.
Vit ynskja eisini at leggja dent á felags uppbygging við t.d. at møtast í húsbólkum go verða til tænastu fyri okkara medmenniskju, bæði kristin eins væl og ikki-kristin.
Í faldaranum um Hebron er meira kunning um virksemi í samkomuni.


text:
Snurritoppurin og bólturin lógu í somu skuffu saman við ymsum øðrum leikutoyi, og so segði toppurin við bóltin: ”Skulu vit bæði ikki vera fríggjarafólk, eftirsum vit liggja saman í skuffu?”
Men bólturin, sum var gjørdur úr fagurlittum geitarroði og helt seg tí vera eina fína frøkun, vildi als ikki svara upp á sovorðið.
Dagin eftir kom drongurin, sum átti leikutoyið. Hann málaði snurritoppin reyðan og gulan og negldi ein messingaseym í miðjuna á honum. Tað sá stórbært út, táið snurritoppurin mól í klingur.
”Hyggið at mær!” segði hann við bóltin. ”Hvat halda tygum nú? Skulu vit kortini ikki vera fríggjarafólk, tí vit hóska so væl saman, tygum hoppa, og eg dansi! Ongin kann verða eydnuríkari enn vit bæði!”
”So, tað halda tygum!” segði bólturin, ”tygum vita helst ikki, at bæði pápi og mamma mín eru gjørd burtur úr inniskóm av fagurlittum geitarskinni, og at eg sjálvur gangi við tøppi í búkinum!”
”Ja, men eg eri gjørdur úr mahognitræ!” segði snurritoppurin, ”og borgarstjórin sjálvur hevur dreyað meg, hann eigur sjálvur dreyibonk, og honum dámdi væl at evna meg til!”
”Ja, kann eg líta á tað?” segði bólturin.
”Hann lati meg ikki snúgva meir, um eg lúgvi!” svaraði snurritoppurin.
”Tygum duga væl at práta!” segði bólturin, ”men ikki ber tað mær til, tí eg eri mest sum trúlovaður við einari svalu! Hvørja ferð, eg fari upp í loft, setur hon høvdið út úr reiðrinum og sigur: ”Vilt tú, vilt tú?” og nú havi eg sagt ja innantanna, og tað er næstan tað sama sum at vera trúlovað. Men eg skal lova tygum, at eg skal ongantíð gloyma tygum!”
”Ja, tað er lítil uggi í tí!” segði snurritoppurin, og so tosaðu tey ikki longur saman.
Dagin eftir kom drongurin eftir bóltinum. Snurritoppurin sá, hvussu høgt hann fór upp í luftina sum ein fuglur, og hann fór so langt, at tú hómaði hann ikki, men altíð kom hann afturíaftur, og altíð leyp hann høgt uppfrá, táið hann aftur kom niður á jørðina. Og antin gjørdi hann tað av longsli, ella tí at hann hevði ein tøpp í búkinum. Men níggjundu ferð hvarv bólturin og kom ikki afturíaftur, og drongurin leitaði og leitaði, men burtur var hann.
”Eg veit væl, hvarið hann er!” suffaði snurritoppurin, ”hann er helst uppi í svalureiðrinum og er giftur við henni!”
Og meiri snurritoppurin hugsaði um hetta, tess meiri kom hann at halda av bóltinum. Júst tí, at hann kundi ikki fáa hana, vaks kærleikin. Og tað, at hon var farin við einum øðrum, tað bøtti onki um. Og snurritoppurin dansaði og mól í klingur, men altíð hugsaði hann um bóltin, sum í huganum gjørdist alt vakrari og vakrari. Soleiðis gingu nógv ár, og so varð hetta vorðin gamal kærleiki.
Og snurritoppurin var ikki ungur longur - ! Men so ein dagin varð hann gyltur allur, sum hann var. Aldri hevði hann verið so vakur áður. Nú var hann ein gulltoppur, og hann snurraði, so tað sang í. Men so við eitt, so leyp hann so høgt, at hann hvarv úr eygsjón.
Tey leitaðu og leitaðu, heilt niðri í kjallaranum, men ongastaðni var hann at finna.
Hvar mundi hann vera farin?
Jú, hann var hoppaður upp í ruskílatið, har sum burturkast lá, gólvsóp, rusk og onkur hømilia.
”Nú liggi eg prýðiligur! Her verður tað skjótt, at gyllingin fer av mær! Og hvat er tað fyri fólkaslag, eg eri komin ímillum?” og so kveitti hann at eini hømiliu, sum øll bløðini vóru roytt burturav, og so lá har eitt undarligt runt, sum líktist einum súrepli. Men tað var ikki súrepli, tað var ein gamal bóltur, sum hevði ligið uppi í takrennuni í nógv ár og var vatndruknaður.
”Tað var fyri neyðini, at her kom onkur av mínum javnlíkum, sum tað ber til at tosa við!” segði bólturin og hugdi at hesum gylta snurritoppinum. ”Eg eri í grundini av vakurt litaðum geitarroði, seymaður av jomfrúhondum, og havi tøpp í búkinum, men tað sæst ikki á mær nú! Eg var næstan komin til giftingar við eini svalu, men so datt eg í takrennuna, og har havi eg ligið í fimm ár og drukkið vatn í meg. Tað er long tíð, kunnu tygum ætla - fyri eina jomfrú!”
Men snurritoppurin segði onki, hann hugsaði um sína gomlu fríggjarapíku, og tess meira hann hoyrdi, vissari gjørdist hann um, at hetta var hon.
Tá kom arbeiðskonan og lyfti lokið av ruskílatinum. ”Hygga síggj! her liggur gulltoppurin!” segði hon.
Og snurritoppurin kom inn aftur í stovuna til heiðurs og æru, men bóltinum frættist onki frá, og snurritoppurin talaði ongantíð aftur um sín gamla kærleika. Hann javnar seg, táið unnustan í fimm ár hevur ligið í takrennuni og drukkið vatn í seg, ja, tað er so, at ein kennir hana neyvan aftur, um ein hittir hana í ruskílatinum.
Upprunaheiti: H.C. Andersen: ”Kjærestefolkene [Toppen og bolden]”, ”Nye eventyr, Første bind, Første samling”, 1844
Marius Johannesen (1905-1986) týddi. H.C. Andersen: ”10 ævintýr”, Bókaforlagið Grønalíð 1980.


text:
Uppskrift úr Árnafirði
Eina ferð var tað ein maður og ein kona, sum vóru so ógvuliga fátæk. Ein morgun kom ein bóndi inn til teirra og spurdi mannin, um hann vildi koma til arbeiðis hjá sær. Tað var “ja” hjá hesum fátæka, áðrenn hin hevði hálvtalað orð,
“tí,” segði hin fátæki, “eg vænti mær reiðiliga út á greytin í kvøld frá tær afturfyri, annaðhvørt av mjøli ella av korni.”
So fór hann til arbeiðis hjá bóndanum, og tá ið dagur var at kvøldi komin, fekk hann í løn ein hálvan fjórðing av korni. Hann tók posan á nakkan og gekk til hús; konan skundaði sær á kvørnina við korninum til at mala og gav ikki uppat, fyrr enn liðugt var; tí alt skuldi út á greytin.
Sum hon var at gera henda greyt, orkaði hon ikki at røra og bað mannin koma at hjálpa sær, og so rørdi hann, til allur hálvfjórðingurin var útágjørdur.
Tá ið kókað var, tók konan sneisina uppúr og setti seg at sleikja hana.
“Nei,” sigur maðurin, “eg eigi sneisina at sleikja, tí eg rørdi.”
“Sneisina fært tú ikki,” sigur konan; “tí eg gjørdi útá.”
So klandraðust tey eina løtu, til tey gjørdust rættuliga ónd og fóru saman at berjast um hesa vanlukku sneis. Fyrst bardust tey inni, so út ígjøgnum dyrnar og síðan burtur frá húsinum.
Tvey børn, sum tey áttu, drongur og genta, sótu eftir heima og bíðaðu; men eingi foreldur komu aftur. Børnini livdu væl, so leingi sum greytur var til í pottinum, men tá ið hann var tómur, høvdu tey einki at liva við.
So rýmdu tey av húsinum bæði, hon við pottinum og hann við einum hundi: tað einasta livandi, tey áttu eftir. Tá ið tey høvdu gingið nakað langt, orkaði hon ikki meira at bera pottin og skifti um við beiggja sín. Tey gingu saman, til gøtan skar sundur, og síðan fór hvørt sín vegin, hann við pottinum á høvdinum og hon við hundinum undir liðini.
Gentan gekk leingi og kom til ein kongsgarð. Har varð hon fest í tænastu og kom at vera væl kend og vinasæl av øllum, tí hon var bæði dúglig og skilagóð og førdi seg væl upp á allan hátt. Kongasonurin legði ást á hana, og tá ið hon hevði tænt har í nøkur ár, var endin tann, at hann skuldi giftast við henni. Stórt skuldi brúdleypið vera, og nógv varð boðið bæði av høgum og lágum.
Brúdleypsdagin, sum tey sita við borðið, verður brúðrini hyggjandi út ígjøgnum vindeygað, og hon tekur at smírast. Tá sigur kongurin:
“Tað er ikki siður í hesum landi, at brúðurin smírist við brúdleypsborð.” Hon svarar:
“Hygg út ígjøgnum vindeygað!”
Kongurin hyggur og sær beiggja hennara koma gangandi tvørtur fyri vindeygað við greytarpottinum á høvdinum. Hann varð tá innboðin og settur við brúdleypsborðið.
Eina løtu eftir tekur hon at læa so hjartaliga. Tá sigur kongur:
“Undarligt er við hesari brúður: hon situr og lær enn.” Hon svarar:
“Hygg út ígjøgnum vindeygað!”
Hann so ger og sær foreldur hennara koma berjandi um greytarsneisina tvørtur fyri vindeygað. So sendi hann fólk út at skilja tey sundur og taka sneisina av teimum.
Tá ið greytarskarnið var vaskað burtur av teimum, vórðu tey innboðin og sett til borðs við hinum.
Síðan vórðu tey bæði gomlu verandi í kongsgarðinum, livdu væl og samdust væl; men ongantíð fingu tey lov til at vera inni, tá ið greytur varð gjørdur.
Frásøgn: Súsanna Mikkjalsdóttir, Árnafirði (Símun Johannessen av Skarði skrivaði upp)
Jakob Jakobsen: ”Færøske folkesagn og æventyr”, 1898-1901
Ævintýrið er her endurgivið við stavseting Hammershaimbs.
33 AT 545


text:
Tíðindi
Avseting um morgunin
FRAFARINGARHALD FYRI TONNIE
MYNDATØKUR
Ein nýggjur tilburður av Kovid 19 virusi
FORSKÚLIN: DJASSURIN DUNAÐI, SO TAÐ RUNGAÐI EFTIRÍ
TEY Í 4. FLOKKI FLETTA
SKÚLARENNING
FORSKÚLIN: TEY GRANSKA MANNAKROPPIN
Sum frættist á heimasíðuni í gjár, so eru evnisdagar hesa vikuna. Katrin L sigur soleiðis frá um arbeiði í forekúlanum:
Hesa vikuna hava vit í forskúlanum evnisviku um mannakroppin. Mánamorgunin vóru vit á Tjóðsavninum, har vit sóu beinagrindir. Síðan hava børnini myndað beinagrindir í skúlanum. Í dag - týsdagin - hava vit havt um smakkisansin. Børnini hava roynt
- beiskt
- søtt
- súrt
- salt
Vit tosaðu um, hvar á tunguni, vit merktu ymisku smakkirnar.
Myndir: KLM


text:
PDF (Portable Document Format) er ein "opin standard" fíluslag, sum Adobe Systems kom við í 1993. PDF er eitt skjalasnið, ið m.a. varðveitir uppseting og skrift á einum teldutøkum skjali. T.v.s. at líkamikið hvat fyri eitt tól, ið tú letur skjalið upp við, so sær skjalið eins út. Pdf-skjøl kunnu lesast av øllum sum hava tikið niður (downloadað) ein Adobe Reader pdf-lesara, sum er eitt ókeypis forrit. Ein eigur ikki at kunna skriva í pfd skjøl, men tað ber kortini til í ávísum førum. Til hetta krevst serligt forrit t.d. Adobe Acrobat ella Libre Office. Tann, sum velur at brúka PDF-formatið, ger tað ofta fyri at vera vísur í, at fólk ikki fara at broyta nakað í skjalinum.
Tá pdf-skjalið verður gjørt, er møguligt at læsa skjalið á ymiskan hátt, t.d. soleiðis at ikki ber til at viðgera skjalið ella at prenta tað. Brúkarin kann bara gera tað við pdf-skjalið, sum rættindi eru givin til. Sum dømi kann nevnast, at eitt nú Arbeiðsloysisskipanin í Føroyum nýtir pdf-skjal sum umsóknarblað, har fólk kunnu útfylla kravdu teigarnar á internetinum, og síðan skriva tað út og undirskriva tað, fyri síðan at skanna tað inn og senda tað við telduposti. Tað ber ikki til at goyma slík skjøl á telduni. Hesi skjøl verða eisini ofta nýtt til spurnarkanningar á internetinum.
Til tíðir eru pdf-skjøl gjørd við at ljóslesa (skanna) pappír, har t.d. tekstur er á. Slík pdf kunnu ikki viðgerast (redigerast), tí teksturin er at skilja sum ein mynd, sum skannarin hevur avmyndað inn í pdf'in.


text:
Sum undanfarnu ár skipar Vestmanna skúli fyri endurskinskapping millum 1.- 7. flokk. Endamálið er at varpa ljós á, at børnini skulu síggjast í ferðsluni.
Kappingin byrjar mánadagin 2. november 2020 og heldur á til jólar. Kappingin er skipað soleiðis, at lærarin, ið hevur flokkin, hvønn morgun kannar, hvør ið hevur endurskin á sær, tá ið møtt verður í skúla. Treytin er, at endurskinið sæst frá øllum síðum.
Tveir vinningar eru pr. flokk:
- vinningur: Lutakast verður millum teirra, ið hava havt endurskin 100% av tíðini.
- vinningur: Lutakast verður millum teirra, ið hava havt endurskin minst 90% av tíðini.


text:
Í summar fekk Rakel handað virðisløn Útnorðurráðsins fyri barna- og ungdómsbókmentir fyri hesa skaldsøgu. Hóast virðislønin er fyri ungdómsbókmentir, so er bókin líka áhugaverd fyri vaksin at lesa. Bókin hjá Rakel, sum skal lesast til hetta fyrsta kvøldið, kann lænast á bókasavninum við Løkin, sum hevur opið gerandisdagar frá kl 13 til 18.
Lesiringurin er vanliga saman í tveir tímar. Hetta fyrst kvøldið er Rakel á skránni við frásøgn og práti tann fyrra tíman. Tann seinna tíman verður lesiætlan gjørd fyri veturin. Øll, sum møta, hava møguleika at koma við uppskotum um bøkur at lesa henda veturin. Nýggir luttakarar eru sera vælkomnir, uttan mun til hvørji kommunu ein býr í.
Lesiringurin er stovnaður á heysti 2013, sum eitt samstarv millum Bókasavnið í Nes kommunu og Bókasavnið við Løkin. Lesiringurin møtist uml 6. hvørja viku í vetrarhálvuni, og vanliga verður tosa um lisnar bøkur afturvið einum drekkamunni. Øll eru vælkomin at luttaka og tað er ókeypis. Vanliga møta millum 10 og 20 luttakarar og bókasøvnini skiftast um at vera vertir.
Meira kann lesast um lesiringin á www.lokin.fo


text:
Tá eg skrivi, síggi eg fyri mær tað eg sigi frá um, eg havi myndirnar í høvdinum, men hóast eg lærdi at skriva og mangt annað í skúlanum, lærdu tey okkum ongantíð at tekna. Tí havi eg altíð verið noydd at biðja onnur at gera tær myndirnar, sum eg vil… les meira…. →
Tríggar útgávur varð tað til í 2017, allar komu seint á árinum. Tann stórsta av teimum var myndabókin Neyðars skrímsl, tann 9. skrímslabókin. Sum hinar Skrímslabøkurnar er hon eitt óvanligt samstarv millum tríggjar høvundar út trimum londum, Áslaug Jónsdóttir úr Íslandi, sum afturat at vera høvundur eisini ger flottu, úttrykksfullu… les meira…. →


text:
Úrslit frá 1. Grand Prix-umfari03/10/2021
Kappingarárið 2021/2022 í føroyskum borðtennis fór av bakkastokki sunnudagin 3. oktober, tá ið kappast varð í høllini í Trongisvági. Hetta var fyrsta Grand Prix-umfar út av tilsamans seks, sum verða spæld fram til í mars næsta ár. Í A-bólkinum endað...
Les meir
Fyrsta kappingin verður sunnudagin28/09/2021
Sunnudagin verður kappingarárið 2021/2022 skotið í gongd, tá ið fyrsta Grand Prix-umfar verður spælt. Hetta er fyrsta umfar út av seks umførum, sum verða spæld fram til í mars næsta ár. Grand Prix-kappingin er skipað soleiðis, at øll kunnu vera v...
Les meir
Frásøgn: Genturnar spælt fyrstu dystirnar13/09/2021
Um vikuskiftið vóru føroysku Anja Wongwai, Britt Michelsen og Marin Elisabet Poulsen í Danmark, har tær í ár skulu manna liðið Horsens KFUM í næstbestu deildini saman við leikandi venjaranum, hálvføroysku Henriettu Nørr. Tær fýra fingu av álvara roy...
Les meir
Føroyskt lið í næstbestu donsku deildini10/09/2021
Hetta kappingarárið fara fýra føroyskir leikarar at manna eitt lið í næstbestu donsku deildini. Liðið fer at eita Horsens KFUM, sum er felagið, har hálvføroyska Henrietta Nørr hevur fingið sína uppaling. Tær, sum fara at manna liðið, eru Anja Wongwa...
Les meir
Føroyingar á fundi í Halmstad04/09/2021
Borðtennissamband Føroya luttók undanfarna vikuskifti á norðurevropeiskari ráðstevnu í svenska býnum, Halmstad. Hetta var ein ráðstevna, sum norðurevropeiska borðtennissamgongan, NETU – har Føroyar eisini eru limir – skipaði fyri. Tað vóru forkvinna...
Les meir
Úrslit frá síðsta EM-degnum28/08/2021
Føroysku kvinnu- og manslandsliðini hava nú spælt sínar síðstu dystir í ársins EM-undankapping, sum varð spæld í serbiska høvuðsstaðnum, Beograd, hetta vikuskiftið. Mótstøðan var stinn, og hetta vóru úrslitini á síðsta kappingardegnum eisini merkt a...
Les meir
EM: Ungir føroyingar ímóti heimselituni28/08/2021
Føroysku landsliðini hjá kvinnum og monnum luttaka hetta vikuskiftið í EM-undankapping í serbiska høvuðsstaðnum, Beograd. Kappingin byrjaði í gjár og heldur áfram til í morgin, leygardagin. Føroyski hópurin, sum telur fýra kvinnuligar leikarar og tr...
Les meir
Nú byrja feløgini aftur at venja22/08/2021
Kappingarárið 2021/22 verður nú av álvara skotið í gongd, og venjingarnar úti í feløgunum byrja aftur hesa komandi vikuna. TBF í Trongisvági hevur boðað frá, at tey byrja at venja aftur mánadagin 23. august, og Tór í Havn hevur boðað frá, at tey byr...
Les meir
Venjingarlega við donskum gestum06/08/2021
A-landsliðið í borðtennis er í hesum døgum savnað í Tórshavn, har venjingarlega er á skránni frá hósdegnum til sunnudagin. 10 leikarar luttaka. Tveir danskir leikarar eru eisini við. Tey eru Sally Maribo úr Viby BTK og Albert Wolsberg úr HGI Hillerø...
Les meir
Føroyaleikir: Hallur og Sólja fyrstu meistararnir10/07/2021
Seinni dagurin í borðtennis á Føroyaleikum hevur verið í høllini á Hálsi í dag. Á skránni vóru kappingarnar í einmansleiki og tvímansleiki hjá monnum og kvinnum. Í einmansleiki vóru tað Hallur Thorsteinsson og Sólja Hilduberg Djurhuus, sum vunnu gul...
Les meir


text:
Tá ið eg líti aftur á valskeiðið, sum nú er um at endað, so verði eg keddur.
Vit hava hesi árini í bestu tíðum havt eitt stýri, sum miðvíst hevur havt sum mál at kollvelta samfelagið.
Tey brúka eitt fitt, men tó einkisigandi orð sum ”tíðarhóskandi” og fáa tað at ljóða so tilforlátiligt.
Men tað, sum býr aftanfyri og liggur í hesum hugtakinum, ”tíðarhóskandi”, er, sum eg dugi at síggja tað – at tey vilja sekulariserað ella verðsliggera samfelagið soleiðis, at tað, sum ber merki av kristindómi og okkara fedranna siðaarvi, skal lúkast burtur úr føroyskari lóggávu.
Hetta er ongantíð áður hent í Føroya søgu!
Legg merki til, at hesi somu fólkini ganga øgiliga nógv uppí og tosa nógv um at fyribyrgja dálking, tey tosa um veðurlagsbroytingar, og at vit skulu verða grøn. Og ikki at tala um, tá ið tað kemur til at liva sunt!
Men sjálv hava tey framt størstu mentalu dálking nakrantíð á Føroya landi!
Ongantíð áður er lóggivið soleiðis beint ímóti tí, sum sjálvur skaparin hevur ásett.
Eg hugsi um hjúnabandslógina og hjúnabandið, sum nú er gjørt kynsneutralt – og um avleiðingar av tí. Hjúnabandið, sum er gudgivið og altíð bara hevur verið millum mann og konu.
Tað vóru fýra kvinnur, sum løgdu málið fram – og fleiri av monnunum í samgonguni, sum ivaleyst ikki høvdu ætlað sær at atkvøtt fyri hesum, hoknaðu til endan undir trýstinum frá einstaklingum í samgonguni – og ikki minst frá Føroya løgmanni.
Og við sjálvum løgmanni, Axel Johannesen, á odda, sum átti at verið fremsti verji kirkjunnar, og landsstýriskvinnuni í kirkjumálum, Rigmor Dam, trumfaðu tey hetta ígjøgnum Løgtingið, og yvirrulaðu fólkakirkjuna og eisini fríkirkjur og samkomur og lóggóvu ímóti viljanum hjá øllum tí kirkjuliga baklandinum – enntá heilt inn í kirkjuna.
Hetta er álvarsamt! Her bleiv ein avtala við kirkjuna brotin! Ein óskrivað avtala um, at allar broytingar í kirkjulógum skulu koma frá kirkjuni sjálvari!
Og biskupur Føroya, sum royndi at tala at, bleiv orsakað av hesum noyddur at steðga signingini av borgarliga giftum í kirkjuni og somuleiðis arbeiðinum við nýggjari ritualbók, sum var komið væl áleiðis.
Hetta er tann nakni veruleiki!
Vit hava hesi seinastu fýra árini havt eitt politiskt stýri, sum fyrst hevur sett seg oman fyri skaparan – og harnæst oman fyri biskup, dómpróst, prestafelag, kirkjuráð og allar aðrar kirkju- og samkomuleiðarar.
Og løgmaður fór longri enn so. Fyri at fáa málið at glíða lættari ígjøgnum tingið og soleiðis sleppa undan at fara í Fólkatingið aftur við hjúnabandsmálinum (har málið møguliga hevði steðgað) gjørdi løgmaður tað ódámligu og ivasomu gerð, at hann bara tulkaði grein 14, stk. 2 í hjúnabandslógini at vera yvirtikna.
Alt tað politiska systemið, eisini løgmaður sjálvur og Sirið Stenberg, landsstýriskvinna, hevði til tá sagt, at hetta var danskt málsøki. Og niðurstøðan hjá meirilutanum í landsstýrismálanevndini var tann sama, málið var ikki yvirtikið – og løgmaður hevði ikki heimild at gera hetta!
Samgongulimir vórðu eisini trýstir til at atkvøða málið ígjøgnum í tinginum.
Vit minnast, hvussu Heðin Mortensen varð noyddur at atkvøða ímóti sínum egna uppskoti um fólkaatkvøðu. Og tá ið málið so kom til 3. viðgerð, var eingin ryggur í honum, og hann rýmdi av landinum.
Á henda merkiliga og sera ivasama hátt kom málið skinklandi ígjøgnum tingið!
Fleiri aðrar løgnar detaljur eru í hesum málinum, og eg tori at siga, at málið bleiv lirkað ígjøgnum Løgtingið, og einki annað mál hevði farið ígjøgnum upp á henda mátan!
Tað, sum ikki er minni óhugnaligt, er, at Kringvarp Føroya ongantíð í allari hesari prosessini, sum hevur vart nærum alt valskeiðið, hevur viðgjørt hesi málini og detaljurnar í teimum – ongantíð!
Hetta var fyrsta skriðan, sum leyp!
Síðani kom ættleiðingarlógin!
Tjóðveldiskonan, Sirið Stenberg, umsetti nú ta donsku ættleiðingarlógina (sjálvandi ta donsku) til føroyskt og koyrdi hana ígjøgnum tingið – við tí úrsliti, at vit nú hava eina danska lóg í gildi á vánaligum føroyskum, sum heimilar, at tvey av sama kyni, tveir menn ella tvær kvinnur, sum liva saman – líkamikið um tey eru “gift” ella ikki – fáa loyvi at ættleiða børn! Hugsið tykkum!
Tey siga, at hetta eru rættindi, sum hesir menninir ella hesar kvinnurnar mugu hava! Men hvat við rættindunum hjá børnunum? Tað tosa hesir flokkarnir als ikki um! – Tey áttu at vitað, at sambært barnarættindasáttmálanum hjá ST hava øll børn rætt til bæði ein faðir og eina móður!
Hetta var onnur skriðan, sum leyp! Og kollveltingin helt fram!
Tað næsta, sum kom, vóru tey kynsneutralu oyðubløðini ella blankettirnar. Orsakað av tí kynsneutralu hjúnabandslógini máttu nú gerast nýggj útfyllingarbløð í samband við giftarmál, og so ófatiligt tað enn ljóðar, blivu heitini ”maður” og ”kona” beind burtur og strikað av vígslubrævinum, og í hjúnabandsbókini, har hjúnini skrivað undir, stendur nú ikki longur ”kvinnan” og ”maðurin”, men ”maki 1” og ”maki 2”.
Hetta var triðja skriðan, sum leyp! Og tey skammast ikki!
Og so var tað lógin um dupultan ríkisborgararætt, sum varð samtykt í vár. Har fekk løgmaður tað nýgjørda orðið og fremmanda hugtakið, “sammóðir” (medmoder), inn í føroyska lóggávu, tí at danskarar søgdu, at júst sama orðing mátti vera í tí føroysku sum tí donsku lógini. Og Tjóðveldi segði einki, heldur ikki Kringvarpið – hetta var jú politiskt korrekt!
Henda orðingin, ”sammóðir” fer uttan iva at leggja trýst á framtíðar føroyskar politikarar at seta hesa skipanina í gildi við ”sammóður” (medmoder), sum er eitt framhald av tí avkristningarkollvelting, sum er farin fram í londunum rundan um okkum, og sum verandi samgonguflokkar eisini hava ført okkara kæra móðurland útí.
Hetta var fjórða skriðan, sum leyp.
Og hvat verður tað næsta?
Jú, í Løgtinginum liggur eitt óhugnaligt lógaruppskot um løgfrøðiligt kynsskifti, og tað verður uttan iva tað næsta, sum skal ígjøgnum, koma hesir flokkarnir til aftur. Tað eri eg sannførdur um!
Tey søgdu, tá ið tey komu til valdið í 2015, at vit skuldu fáa eitt ”tíðarhóskandi” samfelag. Og legg merki til, hvat tað var, sum var ”tíðarhóskandi”.
Jú, tað var hetta: At gera seg inn á sjálva grundeindina í samfelagnum – hjúnabandið millum mann og konu, ið er, fyri at sitera bisp, ”ankrað í skapanarsøguni og nemur Guds leiklut í skapan og verki, upphavi lívsins.”
Hvør var tað, sum bað um hesa kollveltingina?
Var tað Føroya fólk, sum kravdi hetta?
Nei, als ikki! Tað var ein lítil elita – Og serliga vóru tað kvinnurnar í Javnaði, Tjóðveldi og Framsókn saman við løgmanni, væl hjálpt av fjølmiðlunum, sum við øllum møguligum og ómøguligum snildum pressaðu hesi heilt nýggju virðini niður yvir Føroya fólk!
Men legg merki til! Føroya fólk tordu tey ikki at spyrja.
Høgni Hoydal, sum á Løgtingsins røðarapalli høgt og heilagt lovaði, at tá ið hann kom til, skuldi ein minniluti á tingi kunna fáa mál til fólkaatkvøðu – hann leyp frá sínum lyfti, sjálvt um helmingurin av Løgtinginum, sekstan av teimum 33 tingmonnunum, ynsktu hetta.
Nei! Øll henda kollveltingin varð marknaðarførd sum ein sjálvfylgja, sum ein opinbering, ið stóð oman fyri alla diskussión. Ja, oman fyri skaparan, oman fyri biskup og kirkjurnar og oman fyri fólkið! Tað skuldi bara vera soleiðis. Punktum!
Og hvar standa vit so í dag?
Jú, tær Føroyar, sum vit hava kent, fara at hvørva! Vit fáa onnur virði í staðin fyri tey gomlu.
Men hvat er tað, sum hvørvur? Og hvat er tað nýggja, sum kemur inn?
Tað, sum hvørvur, er okkara siðaarvur, tann gamla mentanin, tey gomlu tjóðskaparvirðini og hugsunarhátturin hjá okkara forfedrum, har grundarlagið var virðingin fyri einari hægri makt.
Alt, sum vit forbinda við tað serføroyska, eisini kristindómurin, fer at verða trýst út í ein krók!
Inn kemur multikulturur, altjóðagering og ein globalur hugsunarháttur. Mannarættindini verða tann nýggja religiónin í tí sekulera statinum.
Vit hava eisini hoyrt tað í valstríðnum frá fleiri síðum og ikki minst frá Framsókn. Vit skulu hava fría fosturtøku.
Halgidagslógin skal avtakast, og øl og vín skal út í handlarnar.
Hetta er ein miðvís ætlan um at lúka alt, sum ber brá av virðing fyri siðaarvinum, burtur út lóggávuni.
Tað verður so skjótt, at fólkaskúlin, sum skal byggja á kristna grund, fer at standa fyri skotum.
Eg havi mangan siterað úr eini røðu hjá Sverra Patursson, bróðir Jóannes, bónda í Kirkjubø, har hann m.a. segði hetta:
“Lívið hjá eini mannfjøld kann ikki verða trygt, uttan hon kennir á sær, at aftan fyri alt er ein stjórnandi høvuðsmegi. Og eitt fólk, sum ikki er lóglýðugt, smokkar skjótt moralskt niðurundir. Eitt mannfelag, sum ikki roynir at skilja millum, hvat ið er rætt, og hvat ið ikki er rætt, verður andliga brekað.”
Eg skrivi hetta ikki, tí at havi nakað ímóti nøkrum menniskjum, og als ikki teimum, sum kenna seg drigin at sínum egna kyni.
Men vit hava sæð, hvønn veg tað ber, hetta valskeiðið, og eg vil fegin ávara ímóti hesi gongdini, har lagt verður upp til, at vit seta førningin av okkum ístaðin fyri at geva komandi ættarliðum viðførið at bera longur fram á vegin, sum Heðin Brú tekur til.
Eg ávari ímóti hesi kynsneutralu ideologiini, sum bara førir okkum longri og longri út, har vit ikki grynna. Og eg eri sannførdur um, at sleppa verandi flokkar at halda fram, fer skilið at standa við og versna!
Latið okkum tí geva teimum durafjórðingin!
Til seinast vil eg siga, at eg eri glaður um, at allur Fólkaflokkurin atkvøddi samdur ímóti øllum hesum uppskotunum, sum eg havi nevnt omanfyri!
Verði eg afturvaldur, fari eg at halda fram at stríðast, tí hesin kavabólturin, sum er farin á rull, fær bara meira og meira ferð – og er skaðiligur fyri samfelagið – serliga fyri tað unga ættarliðið, tey veikastu í samfelagnum og okkara kæru børn og barnabørn!
”Høgt er harraboð, men hægri er Guds boð”!
Jógvan á Lakjuni, løgtingsmaður og valevni Fólkafloksins


text:
- Beint nú havi eg tørv á einum støðgi. Eg eri trýstur fysiskt, við tí at eg havi nógva pínu - serliga í rygginum. Motivatiónin at halda fram er heldur ikki heilt har nú, og teir mongu tímarnir eg til dagliga nýti til venjing taka nógva tíð frá lesnaðinum
Soleiðis sigur rógvarin Sverri Sandberg Nielsen við DR Sporten seint fyrrapartin, í samband við at 27-ára gamli miðvingurin avúkar, at hann tekur ein støðg í minst eitt ár
Les eisini:
Sverri júst ov stuttur til OL-heiðursmerki
Sverri gevst helst á hægsta støði
Eftir vónbrotið í Tokyo sá tað út til, at Sverri Nielsen hevði róð sín síðsta róður á hægsta støði. Men hetta er als ikki vist:
- Tað kennist eitt sindur sum at geva upp, og tað havi eg tað trupult við. Eg vil helst enda á einum staði, har eg føli, at eg havi fullført uppgávuna. Tískil verður talan um ein fyribils støðg, ístaðin fyri at eg gevist beint nú
Við hesum vil Sverri Sandberg Nielsen tó ikki siga, at hann heilt víst byrjar aftur - tað tekur hann støðu til einaferð næsta ár.
Føroyingurin kom trygt í OL-finaluna í single-scullara, men hóast evropameistarin byrjaði heilt væl í finaluni, so gjørdist hann júst ov stuttur í stríðnum um heiðursmerki.


text:
Tað verður av álvara talt niður til áttanda landsdystin millum Føroyar og Eysturríki. Hann verður á Tórsvølli klokkan 19.45 í kvøld. Áhugin tykist vera stórur, tí í gjár vóru 4.200 atgongumerki seld. Fótbóltsveðrið er gott í løtuni, og veðrið fer ikki at halda nøkrum aftur frá at fara til fótbólt í kvøld. Tað verður sagt frá 10 hitastigum, tað verður turt og stjørnuklárt, ættin verður útsynningur, og vindferðin verður sjey metrar um sekundið.
23. maður á vøllinum í kvøld verður Irfan Peljto úr Bosnia Hersegovina. Talan er um royndan dómara, sum verður roknaður at vera millum teir fremstu í Europa. Hann er føddur í Sarajevo 18. juli 1984 og 37 ára gamli dómarin hevur verið FIFA dómari síðani 2015.
Millum altjóða dystirnar hjá honum í ár var U-21 landsdystur millum Frakland og Danmark, sum Danmark vann 1-0. Ta ferðina hevði bosniski dómarin gula kortið fýra ferðir á lofti.
Hinir tríggir í dómarabólkinum á Tórsvølli í kvøld eru eisini úr Bosnia Hersegovina. Teir eru Senad Ibrisimbegović, Davor Beljo og Miloš Gigovic, sum er 4. dómari.
VAR dómararnir eru úr Italia: Daniele Doveri og Filippo Meli.


text:
Tíðindi
2 ára sáttmáli millum yvirmanningarfeløgini undirskrivaður í dag
Yvirmanningarfeløgini FSN og MF hava í dag undirskrivað 2 ára sáttmála við RFH. Sáttmálasamráðingarnar byrjaðu við, at partarnir handaðu krøv tann 9. februar 2021, og avtalaðu tríggjar samráðingarfundir í fyrsta umfari.
Í dag var so fjórði fundurin, har semja varð gjørd.
Semjan byggir á karmin á almenna arbeiðsmarknaðinum, sum er 2,05% fyri 1. árið og 1,25% fyri seinna árið. Onkrar broytingar vórðu gjørdar viðvíkjandi yvirtíðarstigi, har FSN fær MLC ásettu yvirtíð á 25%, sum er ein øking á 5%.
FSN gjørdi eina seravtalu millum Shipping Fo, RFH og FSN um eina yvirtíðarviðbót fyri 12. tíman.
Sí semju https://www.fsn.fo/semjur


text:
Bygging, framleiðsla, forritan og sniðgeving - 24/7 tænasta
Tænasta
Sum navnið, El-Service, sipar til, so hava vit frá byrjan av altíð lagt sera stóran dent á tænastu. Vit eru serkønir innan skipavinnu, men veita eisini tænastu innan mestsum alla el-útgerð. Umframt elektrikkarar hevur okkara starvsfólk eisini aðrar el-útbúgvingar og vit hava tí førleika at loysa mestsum ein og hvønn truppuleika inna el-vinnuna, bæði á sjógvi og landi.
Vit hava nógvar royndir innan tænastuveiting, bæði heima og uttanlanda. Av tí at vit hava seravtalu við flogfelagið Atlantic Airways, hava vit eisini góð útlit til at veita tænastu uttanfyri Føroyar. Vit hava m.a. veitt tænastu í Europa, Afrika og Amerika.
Okkara høvuðsvinna hevur altíð verið skipavinnan og vit hava laga okkara tænastu eftir hesi vinnu, sum oftani hevur sera avmarkaðan tíðarkarm og hevur hetta sett høg krøv til okkara tænastu, og verið við til at ment okkara tænastustøði.
Umframt at veita tænastu í vanligari arbeiðstíð, hava vit eisini eina døgnvagtartænastuskipan. Fyri at lætta um hjá kundunum, hevur hon sama telefonnummar sum okkara høvuðsnummar: 471900.
Okkara døgnvaktartænasta hevur ymiskar serprísir, sum tó bert eru galdandi uttanfyri vanliga arbeiðstíð.
Umframt at veita tænastu í vanligari arbeiðstíð, hava vit eisini eina døgnvagtartænastuskipan. Fyri at lætta um hjá kundunum, hevur hon sama telefonnummar sum okkara høvuðsnummar: 471900.
Okkara døgnvaktartænasta hevur ymiskar serprísir, sum tó bert eru galdandi uttanfyri vanliga arbeiðstíð.
Vit bjóða kundum okkara tvær ymiskar tænastuavtalur, kunda-avtala ella projekt-avtala.
Allir okkara kundar kunna gera eina tænastuavtalu, ið passar teimum best. Les meir um seravtalurnar á vinstra bredda.
Uttan seravtalu, eru okkara døgntænastuprísir fylgjandi:
Døgnvakt-tænasta vanligar dagar:
Um kundi ringir gerandisdag, uttanfyri vanliga arbeiðstíð, verður tænastugjald á 450 kr. fakturera til kundan.
Okkara tímaprísur á døgnvaktartænastuni gerandisdagar er á 750 kr./tíman, og vit fakturera minimum 1 tíma fyri hvørt uppkall.
Døgnvakt-tænasta í vikustkiftinum:
Um kundi ringir í vikuskiftinum, verður tænastugjald á 750 kr. fakturera til kundan.
Okkara tímaprísur á døgnvaktartænastuni í vikuskiftinum er á 950 kr./tíman, og vit fakturera minimum 1 tíma fyri hvørt uppkall.